               IL-KUMMISSJONI EWROPEA
            Brussell, 29.4.2022
            COM(2022) 191 final
            2022/0136(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f'isem l-Unjoni Ewropea fil-Kunsill ta' Assoċjazzjoni stabbilit mill-Ftehim Ewro-Meditteranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika Għarbija tal-Eġittu, min-naħa l-oħra, fir-rigward tal-adozzjoni ta' rakkomandazzjoni dwar il-Prijoritajiet tas-Sħubija UE-Eġittu

               MEMORANDUM TA’ SPJEGAZZJONI

               1.Is-suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kunsill ta’ Assoċjazzjoni UE-Eġittu b’rabta mal-adozzjoni prevista tal-Prijoritajiet tas-Sħubija UE-Eġittu għall-perjodu 2021–2027.

               2.Il-kuntest tal-proposta

               2.1.Il-Ftehim Ewro-Mediterranju

               Il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika Għarbija tal-Eġittu, min-naħa l-oħra, ġie ffirmat fil-25 ta’ Ġunju 2001 fil-Lussemburgu u daħal fis-seħħ fl-1 ta’ Ġunju 2004
                  1
               . (“il-Ftehim”). Dan il-Ftehim ta’ Assoċjazzjoni jifforma l-bażi ġuridika għar-relazzjonijiet bilaterali bejn l-UE u l-Eġittu.

               Il-Ftehim għandu l-għan li:

               –jipprovdi qafas xieraq għad-djalogu politiku, li jippermetti l-iżvilupp ta’ relazzjonijiet politiċi mill-qrib bejn il-Partijiet,

               –jistabbilixxi l-kundizzjonijiet għal-liberalizzazzjoni progressiva tal-kummerċ ta’ oġġetti, servizzi u kapital,

               –irawwem l-iżvilupp ta’ relazzjonijiet ekonomiċi u soċjali bbilanċjati bejn il-Partijiet permezz tad-djalogu u l-kooperazzjoni,

               –itejjeb il-kundizzjonijiet ta’ għajxien u ta’ xogħol, u jtejjeb il-produttività u l-istabbiltà finanzjarja,

               –jinkoraġġixxi l-kooperazzjoni reġjonali sabiex tiġi kkonsolidata koeżistenza paċifika u l-istabbiltà ekonomika u politika,

               –jippromwovi l-kooperazzjoni f’oqsma oħrajn li huma ta’ interess reċiproku.

               2.2.Il-Kunsill ta’ Assoċjazzjoni UE-Eġittu

               Il-Kunsill ta’ Assoċjazzjoni UE-Eġittu ġie stabbilit fl-Artikolu 74 tal-Ftehim Ewro-Mediterranju.

               Il-Kunsill ta’ Assoċjazzjoni għandu s-setgħa li jieħu deċiżjonijiet bil-għan li jintlaħqu l-objettivi tal-Ftehim fil-każijiet previsti fih, u li jagħmel rakkomandazzjonijiet xierqa. Id-deċiżjonijiet huma vinkolanti fuq il-Partijiet. Skont ir-Regoli ta’ Proċedura tiegħu, il-Kunsill ta’ Assoċjazzjoni jkun ippresedut, għal perjodu ta’ 12-il xahar kull darba, mill-UE u mill-Eġittu darba kull wieħed. Huwa previst li l-Kunsill ta’ Assoċjazzjoni jiltaqa’ darba fis-sena fil-livell ministerjali.

               2.3.L-att previst tal-Kunsill ta’ Assoċjazzjoni bejn l-UE u l-Eġittu

               Matul id-IX laqgħa, il-Kunsill ta’ Assoċjazzjoni bejn l-UE u l-Eġittu għandu jadotta deċiżjoni rigward il-Prijoritajiet tas-Sħubija bejn l-UE u l-Eġittu għall-perjodu 2021-2027 (“l-att previst”).

               L-għan tal-att previst huwa li jiggwida u jinforma s-sħubija bejn l-UE u l-Eġittu matul il-perjodu 2021-2027.

               Il-Politika Ewropea tal-Viċinat riveduta
                  2
                adottata f’Novembru 2015 tistabbilixxi qafas ġdid biex tiddefinixxi r-relazzjonijiet bilaterali mas-sħab. Dawn għandhom jinġabru f’dokument politiku definit bħala l-“Prijoritajiet ta’ Sħubija” li huma punt ta’ referenza ewlieni għall-pajjiżi sħab biex jiftiehmu dwar sett limitat ta’ prijoritajiet fil-mira għas-snin li ġejjin. L-UE u l-Eġittu għandhom sħubija dejjiema. Bil-ħsieb li tissaħħaħ aktar ir-relazzjoni solida u multidimensjonali bejn iż-żewġ sħab, ġew identifikati l-Prijoritajiet tas-Sħubija biex jappoġġaw l-implimentazzjoni tal-Ftehim ta’ Assoċjazzjoni bejn l-UE u l-Eġittu.

               Il-“Prijoritajiet tas-Sħubija” jirriflettu l-interessi komuni u jiffokaw fuq oqsma fejn il-kooperazzjoni bejn l-UE u l-Eġittu hija ta’ benefiċċju għat-tnejn li huma. Il-prijoritajiet politiċi ewlenin identifikati fir-relazzjonijiet bejn l-UE u l-Eġittu għall-perjodu 2021-2027 huma: (i)L-ekonomija moderna Sostenibbli u l-Iżvilupp Soċjali tal-Eġittu; (ii) Sħab fil-Politika Barranija; (iii) Titjib tal-Istabbiltà.

               3.Il-pożizzjoni li għandha tittieħed f’isem l-Unjoni

               Il-pożizzjoni li għandha tittieħed f’isem l-Unjoni għandha tkun li tapprova l-abbozz tal-Prijoritajiet tas-Sħubija UE-Eġittu kif anness ma’ din il-proposta.

               Il-prijoritajiet tas-sħubija bejn l-UE u l-Eġittu jinkorporaw l-għanijiet kondiviżi tal-Politika Ewropea tal-Viċinat ta’ żona komuni ta’ paċi, prosperità u stabbiltà. Huma għandhom l-għan li jindirizzaw sfidi komuni li l-UE u l-Eġittu jaffaċċaw, li jippromwovu l-interessi komuni u li jiggarantixxu l-istabbiltà fit-tul fiż-żewġ naħat. Barra minn hekk, huma jaqblu mal-aspirazzjoni ddikjarata fil-konklużjonijiet tal-Kunsill Ewropew tal-10-11 ta’ Diċembru 2020
                  3
                għal Viċinat tan-Nofsinhar demokratiku, aktar stabbli, aktar ekoloġiku u aktar prosperu bħala prijorità strateġika għall-UE.

               Il-Prijoritajiet tas-Sħubija jagħtu attenzjoni partikolari lit-tisħiħ tal-kooperazzjoni ggwidata mill-Aġenda l-ġdida tal-UE għall-Mediterran
                  4
                u l-Pjan Ekonomiku u ta’ Investiment tagħha għall-Viċinat tan-Nofsinhar
                  5
               , il-Patt Ekoloġiku Ewropew u l-Konklużjonijiet tal-Kunsill dwar Sħubija mġedda mal-Viċinat tan-Nofsinhar tas-16 ta’ April 2021
                  6
               , u biex jittaffa l-impatt soċjoekonomiku negattiv tal-pandemija tal-COVID-19 inkluż irkupru ekoloġiku, diġitali, reżiljenti u inklużiv. Il-Ftehim ta’ Assoċjazzjoni UE-Eġittu jistabbilixxi l-qafas ġenerali għall-kooperazzjoni u l-Prijoritajiet tas-Sħubija. Il-prijoritajiet tas-Sħubija huma ggwidati mill-Aġenda 2030 għall-Iżvilupp Sostenibbli
                  7
               , l-Għanijiet ta’ Żvilupp Sostenibbli tan-NU, il-Ftehim ta’ Pariġi dwar il-Klima u impenn kondiviż għall-valuri universali tad-demokrazija, l-istat tad-dritt u r-rispett tad-drittijiet tal-bniedem.

               Il-Prijoritajiet tas-Sħubija għandhom jikkontribwixxu biex jintlaħqu l-aspirazzjonijiet tan-nies fiż-żewġ naħat tal-Mediterran, partikolarment bl-iżgurar tal-iżvilupp sostenibbli inklużiv, tal-ġustizzja soċjali, opportunitajiet tax-xogħol deċenti, il-prosperità ekonomika u ta’ kundizzjonijiet tal-għajxien imtejbin sostanzjalment. L-aspetti ewlenin ta’ dawn l-għanijiet huma t-tkabbir inklużiv, sostnut mill-innovazzjoni, il-governanza effettiva u parteċipattiva, irregolata mill-istat tad-dritt, id-drittijiet tal-bniedem u l-libertajiet fundamentali, inklużi d-drittijiet soċjali u tax-xogħol, it-tisħiħ tal-pożizzjoni tan-nisa bil-ħsieb li tinkiseb l-ugwaljanza bejn is-sessi, u d-drittijiet tat-tfal. Il-prijoritajiet jieħdu kont ukoll tar-rwoli tal-UE u tal-Eġittu bħala atturi internazzjonali u għandhom l-għan li jżidu l-kooperazzjoni bilaterali u l-kooperazzjoni reġjonali u interreġjonali tagħhom. Konnettività aħjar bejn l-UE u l-Eġittu, b’attenzjoni partikolari għall-mobbiltà intelliġenti, il-mobbiltà awtomatizzata u elettronika, id-diġitalizzazzjoni u l-ekonomija ekoloġika, se tkun għodod importanti li joffru opportunitajiet ġodda ta’ kooperazzjoni f’dan il-kuntest. L-implimentazzjoni tal-inizjattivi ewlenin tal-Pjan Ekonomiku u ta’ Investiment tal-Aġenda l-Ġdida għall-Mediterran inkluż permezz ta’ inizjattivi ta’ Tim Ewropa se tikkontribwixxi għat-twettiq tal-Prijoritajiet tas-Sħubija. Dawn jikkostitwixxu parti importanti mill-kooperazzjoni tal-UE mal-Eġittu u jgħinu biex jipproteġu l-interessi u l-oġġetti komuni tagħna fil-Mediterran.

               Il-prijoritajiet tas-Sħubija UE-Eġittu ġew abbozzati wara konsultazzjoni mill-qrib mas-servizzi rilevanti tal-Kummissjoni u mar-rappreżentanti tal-Istati Membri tal-UE fil-Grupp ta’ Ħidma tal-Kunsill dwar il-Magreb u l-Maxreq u negozjati mal-Ministeru Eġizzjan għall-Affarijiet Barranin.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi għal deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw is-sede inkwistjoni. Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  8
               .

               4.1.2.Applikazzjoni għal dan il-każ

               Il-Kunsill ta’ Assoċjazzjoni UE-Eġittu huwa korp imwaqqaf minn ftehim, jiġifieri l-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom minn naħa, u r-Repubblika Għarbija tal-Eġittu, min-naħa l-oħra, li ġie ffirmat fil-25 ta’ Ġunju 2001 u daħal fis-seħħ fl-1 ta’ Ġunju 2004.

               L-att li l-Kunsill ta' Assoċjazzjoni bejn l-UE u l-Eġittu huwa mitlub jadotta huwa att b’effetti legali. L-att previst kapaċi jinfluwenza b’mod deċiżiv il-kontenut tal-leġiżlazzjoni tal-UE, jiġifieri: il-politika tagħha ta’ kooperazzjoni għall-iżvilupp fir-rigward tal-Eġittu. Dan minħabba li l-Prijoritajiet tas-Sħubija UE-Eġittu se jiggwidaw u jinfurmaw ir-relazzjonijiet futuri bejn l-UE u l-Eġittu, inkluż l-ipprogrammar tal-għajnuna fil-kuntest tal-kooperazzjoni għall-iżvilupp taħt l-Istrument il-ġdid ta’ Viċinat, ta’ Kooperazzjoni għall-Iżvilupp u ta’ Kooperazzjoni Internazzjonali (NDICI), matul il-perjodu 2021-2027. L-att previst la jissupplimenta u lanqas jemenda l-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik li jeżiġi l-għan jew il-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst jirrigwardaw kooperazzjoni ma’ pajjiż terz fil-qafas ta’ ftehim ta’ assoċjazzjoni u l-Politika Ewropea tal-Viċinat. Il-miżuri li l-adozzjoni tagħhom hija prevista jikkonċernaw, b’mod ġenerali, l-oqsma kollha koperti mill-Ftehim ta’ Assoċjazzjoni u għandhom l-għan li jimplimentaw u japprofondixxu aktar l-assoċjazzjoni bejn il-Partijiet. Minn dan isegwi li l-qasam li taqa’ taħtu d-deċiżjoni kkontestata għandu jiġi ddeterminat fid-dawl tal-Ftehim ta’ Assoċjazzjoni fl-intier tiegħu. Għalhekk, il-bażi ġuridika sostantiva tad-deċiżjoni proposta hija l-Artikolu 217 TFUE.

               4.3.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikolu 217, flimkien mal-Artikolu 218(9) tat-TFUE.

               5.Pubblikazzjoni tal-att previst

               Peress li l-att tal-Kunsill ta’ Assoċjazzjoni UE-Eġittu ser jemenda l-Prijoritajiet tas-Sħubija preċedenti bejn l-UE u l-Eġittu adottati fil-Kunsill ta’ Assoċjazzjoni UE-Eġittu fil-25 ta’ Lulju 2017
                  9
               , huwa xieraq li dan jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.

               2022/0136 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f'isem l-Unjoni Ewropea fil-Kunsill ta' Assoċjazzjoni stabbilit mill-Ftehim Ewro-Meditteranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika Għarbija tal-Eġittu, min-naħa l-oħra, fir-rigward tal-adozzjoni ta' rakkomandazzjoni dwar il-Prijoritajiet tas-Sħubija UE-Eġittu

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika Għarbija tal-Eġittu, min-naħa l-oħra (il-‘Ftehim’) ġie ffirmat fil-25 ta’ Ġunju 2001 u daħal fis-seħħ fl-1 ta’ Ġunju 2004
                  10
               .

               (2)Skont l-Artikolu 76 tal-Ftehim Ewro-Mediterranju, il-Kunsill ta’ Assoċjazzjoni jista’ jieħu deċiżjonijiet għall-finijiet tal-ilħuq tal-objettivi tal-Ftehim, u jagħmel rakkomandazzjonijiet xierqa. Il-Kunsill ta’ Assoċjazzjoni UE-Eġittu, matul id-IX laqgħa tiegħu għandu jadotta rakkomandazzjoni dwar il-Prijoritajiet tas-Sħubija UE-Eġittu.

               (3)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kunsill ta’ Assoċjazzjoni UE-Eġittu, peress li l-att se jkollu effetti legali.

               (4)L-għan tal-att previst huwa li jiggwida u jinforma s-sħubija bejn l-UE u l-Eġittu matul il-perjodu 2021-2027. L-UE u l-Eġittu għandhom sħubija dejjiema. Bil-ħsieb li tissaħħaħ aktar ir-relazzjoni solida u multidimensjonali bejn iż-żewġ sħab, ġew identifikati l-Prijoritajiet tas-Sħubija biex jappoġġaw l-implimentazzjoni tal-Ftehim ta’ Assoċjazzjoni bejn l-UE u l-Eġittu.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fid-IX laqgħa tal-Kunsill ta’ Assoċjazzjoni UE-Eġittu għandha tkun ibbażata fuq l-abbozz ta’ rakkomandazzjoni tal-Kunsill ta’ Assoċjazzjoni UE-Eġittu li jadotta l-Prijoritajiet tas-Sħubija UE-Eġittu mehmuża ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni u lir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà.

               Magħmul fi Brussell,

                     Għall-Kunsill

                     Il-President

                     (1)

                        Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, mill-parti l-waħda, u r-Repubblika Għarbija tal-Eġittu, mill-parti l-oħra; ĠU L 304; 30.09.2004

                     (2)

                        Komunikazzjoni Konġunta lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Reviżjoni tal-Politika Ewropea tal-Viċinat SWD (2015) 500 finali.

                     (3)

                        https://www.consilium.europa.eu/media/47296/1011-12-20-euco-conclusions-en.pdf

                     (4)

                        JOIN(2021) 2 finali

                     (5)

                        SWD(2021) 23 finali

                     (6)

                        https://ec.europa.eu/neighbourhood-enlargement/news_corner/news/new-agenda-mediterranean-council-approves-conclusions-renewed-partnership-southern_en

                     (7)

                     Ir-riżoluzzjoni tan-NU 70/1 Nittrasformaw id-dinja tagħna:

                      l-Aġenda tal-2030 għall-Iżvilupp Sostenibbli

                     (8)

                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi minn 61 sa 64.

                     (9)

                        Ir-Rakkomandazzjoni Nru 1/2017 tal-Kunsill ta' Assoċjazzjoni UE-Eġittu tal-25 ta’ Lulju 2017 dwar qbil dwar il-Prijoritajiet tas-Sħubija UE-Eġittu; ĠU L 255/26; 3.10.2017.

                     (10)

                        Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, mill-parti l-waħda, u r-Repubblika Għarbija tal-Eġittu, mill-parti l-oħra; ĠU L 304; 30.09.2004

    ---documentbreak---

               IL-KUMMISSJONI EWROPEA
            Brussell, 29.4.2022
            COM(2022) 191 final

            ANNESSI
            ta' [...]
            Proposta għal DEĊIŻJONI TAL-KUNSILL
            dwar il-pożizzjoni li għandha tittieħed f'isem l-Unjoni Ewropea fil-Kunsill ta’ Assoċjazzjoni mwaqqaf mill-Ftehim Ewro-Mediteranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Repubblika tal-Eġittu, fuq in-naħa l-oħra, fir-rigward tal-adozzjoni tal-Prijoritajiet ta’ Sħubija bejn l-UE u l-Eġittu

               ANNESS

               RAKKOMANDAZZJONI Nru 1 TAD-9 KUNSILL TA’ ASSOĊJAZZJONI UE-Eġittu

               ta’ JJ/XX/2022 dwar qbil fuq il-Prijoritajiet tas-Sħubija bejn l-UE u l-Eġittu

               IL-KUNSILL TA’ ASSOĊJAZZJONI UE-EĠITTU,

               Wara li kkunsidra l-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika Għarbija tal-Eġittu, min-naħa l-oħra,

               Billi:

               (1)Il-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, mill-parti l-waħda, u r-Repubblika Għarbija tal-Eġittu, mill-parti l-oħra, ġie ffirmat fil-25 ta’ Ġunju 2001 u daħal fis-seħħ fl-1 ta’ Ġunju 2004;

               (2)L-Artikolu 76 tal-Ftehim Ewro-Mediterranju jagħti s-setgħa lill-Kunsill ta' Assoċjazzjoni li jieħu deċiżjonijiet għall-finijiet li jintlaħqu l-objettivi tal-Ftehim u li jagħmel rakkomandazzjonijiet xierqa;

               (3)Skont l-Artikolu 86 tal-Ftehim Ewro-Mediterranju, il-Partijiet għandhom jieħdu kull miżura ġenerali jew speċifika meħtieġa biex jissodisfaw l-obbligi tagħhom skont il-Ftehim u għandhom jaraw li jinkisbu l-għanijiet stipulati fil-Ftehim;

               (4)Ir-rieżami tal-Politika Ewropea tal-Viċinat ipproponiet fażi ġdida ta’ involviment mas-sieħba, li tippermetti sens akbar ta’ sjieda miż-żewġ naħat;

               (5)L-UE u l-Eġittu qablu li jikkonsolidaw is-sħubija tagħhom billi jaqblu dwar sett ta’ prijoritajiet għall-perjodu 2021-2027 bl-għan li jindirizzaw sfidi komuni li jaffaċċaw l-UE u l-Eġittu, li jippromwovu interessi konġunti.

               (6)Il-Partijiet għall-Ftehim Ewro-Mediterranju qablu fuq it-test tal-Prijoritajiet tas-Sħubija bejn l-UE u l-Eġittu inkluż il-Patt, li se jappoġġja l-implimentazzjoni tal-Ftehim Ewro-Mediterranju, b’enfasi fuq il-kooperazzjoni f’interessi identifikati b’mod komuni bejniethom,

               B’DAN JIRRAKKOMANDA:

               Artikolu 1

               Il-Kunsill ta' Assoċjazzjoni jirrakkomanda li l-Partijiet jimplimentaw il-Prijoritajiet tas-Sħubija UE-Eġittu kif stipulati fl-Anness.

               Artikolu 2

               Il-Prijoritajiet tas-Sħubija UE-Eġittu msemmija fl-Artikolu 1 jieħdu post il-Prijoritajiet tas-Sħubija UE-Eġittu, li l-implimentazzjoni tiegħu kienet irrakkomandata bir-Rakkomandazzjoni Nru 1/2017 tal-Kunsill ta' Assoċjazzjoni tal-25 ta’ Lulju 2017.

               Artikolu 3

               Din ir-Rakkomandazzjoni għandha tidħol fis-seħħ fil-jum tal-adozzjoni tagħha.

               Magħmul fi xx, [jum xahar sena].

               Għall-Kunsill ta’ Assoċjazzjoni

               Il-President

               ***

               Prijoritajiet tas-Sħubija UE-Eġittu 2021-2027

               I. Daħla

               Dawn il-Prijoritajiet tas-Sħubija għandhom l-għan li jindirizzaw l-isfidi komuni li qed jiffaċċjaw l-UE u l-Eġittu, li jippromwovu interessi konġunti, li jiggarantixxu l-istabbiltà fit-tul u l-iżvilupp sostenibbli fuq iż-żewġ naħat tal-Mediterran u li jsaħħu l-kooperazzjoni u jwettqu l-potenzjal mhux sfruttat tar-relazzjoni. Il-Prijoritajiet tas-Sħubija jagħtu attenzjoni partikolari lit-tisħiħ tal-“Viżjoni dwar l-Istrateġija għall-Iżvilupp Sostenibbli tal-2030” u tal-Politika ta’ Viċinat Ewropea aġġornata  ggwidata mill-Aġenda l-ġdida tal-UE għall-Mediterran
                  1
                u l-Pjan Ekonomiku u ta’ Investiment tagħha għall-Viċinat tan-Nofsinhar
                  2
               , il-Patt Ekoloġiku Ewropew u l-Konklużjonijiet tal-Kunsill dwar Sħubija mġedda mal-Viċinat tan-Nofsinhar tas-16 ta’ April 2021
                  3
               , u biex jittaffa l-impatt soċjoekonomiku negattiv tal-pandemija tal-COVID-19 inkluż irkupru ekoloġiku, diġitali, reżiljenti u inklużiv. Il-Ftehim ta’ Assoċjazzjoni UE-Eġittu jistabbilixxi l-qafas ġenerali għall-kooperazzjoni u l-Prijoritajiet tas-Sħubija. Il-prijoritajiet tas-Sħubija huma ggwidati mill-Aġenda 2030 għall-Iżvilupp Sostenibbli
                  4
               , l-Għanijiet ta’ Żvilupp Sostenibbli tan-NU, il-Ftehim ta’ Pariġi dwar il-Klima u impenn kondiviż għall-valuri universali tad-demokrazija, l-istat tad-dritt u r-rispett tad-drittijiet tal-bniedem. Barra minn hekk, huma jaqblu mal-aspirazzjoni ddikjarata fil-konklużjonijiet tal-Kunsill Ewropew tal-10-11 ta’ Diċembru 2020
                  5
                għal Viċinat tan-Nofsinhar demokratiku, aktar stabbli, aktar ekoloġiku u aktar prosperu bħala prijorità strateġika għall-UE.

               II. Prijoritajiet

               Il-Prijoritajiet tas-Sħubija għandhom jikkontribwixxu biex jintlaħqu l-aspirazzjonijiet tan-nies fiż-żewġ naħat tal-Mediterran, partikolarment bl-iżgurar tal-iżvilupp sostenibbli inklużiv, tal-ġustizzja soċjali, opportunitajiet tax-xogħol deċenti, il-prosperità ekonomika u ta’ kundizzjonijiet tal-għajxien imtejbin sostanzjalment. L-aspetti ewlenin ta’ dawn l-għanijiet huma t-tkabbir inklużiv, sostnut mill-innovazzjoni, il-governanza effettiva u parteċipattiva, irregolata mill-istat tad-dritt, id-drittijiet tal-bniedem u l-libertajiet fundamentali, inklużi d-drittijiet soċjali u tax-xogħol, it-tisħiħ tal-pożizzjoni tan-nisa bil-ħsieb li tinkiseb l-ugwaljanza bejn is-sessi, u d-drittijiet tat-tfal. Il-prijoritajiet jieħdu kont ukoll tar-rwoli tal-UE u tal-Eġittu bħala atturi internazzjonali u għandhom l-għan li jżidu l-kooperazzjoni bilaterali u l-kooperazzjoni reġjonali u interreġjonali tagħhom. Konnettività aħjar bejn l-UE u l-Eġittu, b’attenzjoni partikolari għall-mobbiltà intelliġenti, il-mobbiltà awtomatizzata u elettronika, id-diġitalizzazzjoni u l-ekonomija ekoloġika, se tkun għodod importanti li joffru opportunitajiet ġodda ta’ kooperazzjoni f’dan il-kuntest. L-implimentazzjoni tal-inizjattivi ewlenin tal-Pjan Ekonomiku u ta’ Investiment tal-Aġenda l-Ġdida għall-Mediterran inkluż permezz ta’ inizjattivi ta’ Tim Ewropa se tikkontribwixxi għat-twettiq tal-Prijoritajiet tas-Sħubija. Dawn jikkostitwixxu parti importanti mill-kooperazzjoni tal-UE mal-Eġittu u jgħinu biex jipproteġu l-interessi u l-oġġetti komuni tagħna fil-Mediterran.

               Il-pandemija tal-COVID-19 sfidat is-sistemi nazzjonali tal-kura tas-saħħa u kellha impatt profond fuq l-ekonomija u s-soċjetà. L-UE u l-Eġittu ser jikkooperaw mill-qrib dwar l-irkupru soċjoekonomiku fit-tul, u l-iżvilupp sostenibbli. Iż-żewġ partijiet għandhom l-għan li jimmassimizzaw il-benefiċċji għall-irkupru tal-ekonomiji wara l-COVID-19 u jtaffu r-riperkussjonijiet potenzjali.

               Għaldaqstant, il-prijoritajiet kardinali li ġejjin se jiggwidaw is-sħubija:

               1. L-Ekonomija Moderna Sostenibbli u l-Iżvilupp Soċjali tal-Eġittu

               L-UE u l-Eġittu, bħala sħab ewlenin se jikkooperaw biex javvanzaw l-għanijiet soċjoekonomiċi stabbiliti fl-Istrateġija tal-Eġittu għal Żvilupp Sostenibbli – Viżjoni 2030" bl-għan li jinbena Eġittu stabbli u prosperu.

               a)It-tisħiħ tar-reżiljenza, il-bini tal-prosperità u l-appoġġ għat-trasformazzjoni lejn ekonomija diġitali u ekoloġika

               L-Eġittu huwa impenjat li jikseb sostenibbiltà soċjoekonomika fit-tul permezz, fost l-oħrajn, tal-ħolqien ta’ ambjent li jwassal iktar għat-tkabbir inklużiv u l-ħolqien ta’ xogħol diċenti u produttiv, partikolarment għaż-żgħażagħ u n-nisa, inkluż billi titħeġġeġ l-integrazzjoni-tas-settur informali fl-ekonomija. Għas-sostenibbiltà ekonomika fit-tul, din se tinkludi miżuri li jistgħu jiġġeneraw spazju fiskali ikbar għal implimentazzjoni aħjar tal-istrateġija għal żvilupp sostenibbli, ir-riforma ulterjuri tas-sussidji u t-tassazzjoni, it-tisħiħ tar-rwol tas-settur privat u t-titjib tal-klima kummerċjali biex jiġi attirat iktar investiment barrani, inkluż permezz ta' politika kummerċjali iktar miftuħa u kompetittiva, biex jitgawdew bis-sħiħ il-benefiċċji tad-dividend diġitali u permezz ta' appoġġ għal proġetti infrastrutturali ewlenin bħall-iżvilupp ta' sistema tat-trasport effiċjenti. Minħabba l-importanza tal-iżvilupp tal-SMEs għat-tkabbir sostenibbli u inklużiv, dan is-settur se jkompli jkollu rwol ċentrali fil-kooperazzjoni tal-UE mal-Eġittu. Barra minn hekk, l-UE se tappoġġa l-isforzi tal-Eġittu favur riforma tal-amministrazzjoni pubblika u l-governanza tajba, inkluż permezz tal-użu ta' statistika ta' kwalità għolja u billi jittieħed kont tar-revoluzzjoni diġitali u l-mudelli relatati tan-negozju u tas-soċjetà.

               L-UE ser tkompli taqdi rwol importanti fl-appoġġ tal-ambjent tan-negozju u t-tkabbir ekonomiku sostenibbli inkluż permezz ta’ inizjattivi ewlenin konkreti f’setturi prijoritarji, bħal: l-iżvilupp ta’ modi ta’ trasport sostenibbli, infrastruttura tat-trasport pubbliku u l-korroborazzjoni tat-tranżizzjoni tal-Eġittu lejn il-mobbiltà elettrika. F’konformità mat-twettiq tal-Eġittu tal-Istrateġija ta’ Żvilupp Sostenibbli 2030 tagħha, l-UE ser testendi l-appoġġ tagħha għat-transizzjoni tal-Eġittu lejn ekonomija ekoloġika, inkluż l-iżvilupp sostenibbli tas-setturi agrikoli u tal-ilma. F’dak il-kuntest, l-UE ser tappoġġa wkoll it-tisħiħ tal-infrastruttura diġitali u b’mod partikolari l-aċċess universali għal networks imtejba, affordabbli u siguri kif ukoll is-sensibilizzazzjoni u l-iskambju ta’ informazzjoni u għarfien dwar it-theddid taċ-ċibersigurtà.

               Filwaqt li jirrikonoxxu l-importanza tar-riċerka u l-innovazzjoni għall-progress tas-soċjetajiet tagħhom, l-UE u l-Eġittu se jikkooperaw aktar fis-setturi kollha fir-riċerka u l-innovazzjoni u fl-avvanz tat-teknoloġiji diġitali, inkluż l-intelliġenza artifiċjali u ċ-ċibersigurtà filwaqt li jipproteġu d-dritt għall-privatezza. F’dan il-kuntest, l-Eġittu u l-UE enfasizzaw l-interess tagħhom li jintensifikaw il-kooperazzjoni f’għadd ta’ attivitajiet rilevanti ta’ riċerka u edukazzjoni għolja, inkluż fil-qafas ta’ Orizzont Ewropa, Erasmus +, PRIMA u l-Pjattaforma Reġjonali tal-Unjoni għall-Mediterran għar-Riċerka u l-Innovazzjoni.

               Minħabba l-patrimonju imprezzabbli u divers tal-Eġittu, u l-kontribuzzjoni sinifikanti tas-settur kulturali u tat-turiżmu għall-iżvilupp ekonomiku tal-pajjiż, il-Prodott Domestiku Gross (PDG), l-impjiegi, ir-riżervi tal-kambju tal-Eġittu u tas-soċjetà tiegħu b'mod iktar wiesa', se titqiegħed enfasi partikolari fuq ir-rabta bejn il-kultura, il-patrimonju kulturali u l-iżvilupp ekonomiku. L-UE u l-Eġittu ser jikkooperaw, fost l-oħrajn, dwar l-identifikazzjoni ta’ modi kif jiġi protett u ppreservat il-wirt kulturali, kemm tanġibbli kif ukoll intanġibbli, u jipproponu azzjonijiet ta’ kooperazzjoni konġunti rilevanti f’dan il-qasam. Sabiex jiġi indirizzat l-impatt negattiv tal-pandemija tal-COVID-19 fis-settur tat-turiżmu fl-Eġittu, l-UE u l-Eġittu se jaħdmu flimkien biex itejbu l-opportunitajiet f’dan il-qasam.

                b) Kummerċ u investiment

               L-UE u l-Eġittu huma sħab kummerċjali importanti. Iż-żewġ naħat se jidentifikaw b’mod konġunt approċċi xierqa biex itejbu r-relazzjonijiet bilaterali dwar il-kummerċ u l-investiment, itejbu l-kompetittività u jiżguraw l-aċċessibbiltà tal-oġġetti u s-servizzi għas-swieq rispettivi skont ir-regolamenti tal-Organizzazzjoni Dinjija tal-Kummerċ (WTO) u l-Ftehim ta’ Assoċjazzjoni bejn l-UE u l-Eġittu u l-integrazzjoni ulterjuri tal-Eġittu fil-ktajjen tal-valur reġjonali u globali.

               L-UE u l-Eġittu ser jaħdmu mill-qrib biex jipprovdu proposti prattiċi komuni komuni sabiex jgħinu lill-Eġittu jżid il-kompetittività u t-trasparenza tas-suq tiegħu, isaħħaħ ir-relazzjoni kummerċjali u ta’ investiment eżistenti, u jiżgura li d-dispożizzjonijiet dwar il-kummerċ u l-kompetizzjoni tal-Ftehim ta’ Assoċjazzjoni UE-Eġittu jiġu rispettati bis-sħiħ, u l-Ftehim jiġi implimentat b’mod li jippermettilu jilħaq il-potenzjal sħiħ tiegħu. Biex tipproteġi aħjar is-saħħa u s-sikurezza tal-konsumaturi, l-UE se tappoġġa t-trasformazzjoni ta’ sistemi tal-ikel sostenibbli, kif ukoll l-iżvilupp ta’ oqfsa effettivi għas-sikurezza tal-konsumatur, filwaqt li tqis ir-regolamenti tad-WTO, l-istandards sanitarji u fitosanitarji maqbula internazzjonalment u r-regoli u l-prinċipji rilevanti tal-UE. Iż-żewġ naħat se jaħdmu mill-qrib biex jattiraw u jtejbu l-investimenti Ewropej, b’mod partikolari billi jippermettu ambjent favorevoli għall-investiment u jikkunsidraw opportunitajiet bħalma huma ż-Żona Ekonomika tal-Kanal ta’ Suez, politika kummerċjali aktar miftuħa u sostenibbli u t-titjib tal-qafas regolatorju.

               L-UE ser tappoġġa l-politiki tal-Eġittu fil-promozzjoni tal-kummerċ elettroniku, il-kummerċ diġitali, ir-regolamentazzjoni tal-kompetizzjoni u fit-tisħiħ tal-potenzjal ta’ investiment tiegħu billi ttejjeb il-klima tan-negozju u l-iżvilupp tal-Istrateġija Eġizzjana tat-Teknoloġija tal-Informazzjoni u l-Komunikazzjoni (ICT) Eġizzjana.

               C) Żvilupp soċjali u ġustizzja soċjali

               L-UE tappoġġa l-isforz tal-Eġittu biex jippromwovi u jirriforma l-iżvilupp soċjali u l-ġustizzja soċjali, u djalogu soċjali sinifikanti u inklużiv, u biex jindirizza l-isfidi soċjali u demografiċi marbuta mat-tkabbir rapidu tal-popolazzjoni, inkluż l-iskarsezza tal-ilma u l-vulnerabbiltà tas-sigurtà tal-ikel. Dan jinkludi t-tisħiħ tar-riżorsi umani tal-pajjiż, b’mod partikolari ż-żgħażagħ, in-nisa u t-tfal. L-UE ser tappoġġa l-isforzi tal-Eġittu biex irawwem il-protezzjoni ekonomika u soċjali ta’ persuni f’sitwazzjonijiet vulnerabbli fl-Eġittu, b’mod partikolari dawk esposti għal impatti negattivi potenzjali tar-riformi ekonomiċi u l-konsegwenzi ta’ xokkijiet esterni bħall-pandemija tal-COVID-19 permezz ta’ xbieki ta’ sikurezza soċjali komprensivi u programmi ta’ protezzjoni soċjali mmirati allinjati mal-miri tal-inizjattiva Ħajja Deċenti (Haya Karima) u l-programmi Takaful u Karama. Ser tingħata attenzjoni speċjali lill-promozzjoni tat-tisħiħ tal-pożizzjoni tan-nisa u r-rwol tan-nisa u l-bniet fis-soċjetà u l-ekonomija kif rifless fl-Istrateġija Nazzjonali għat-Tisħiħ tal-Pożizzjoni tan-Nisa 2030. Barra minn hekk, l-UE u l-Eġittu se jkomplu jippromwovu żvilupp soċjo-ekonomiku rurali u urban inklussiv, kif ukoll itejbu t-twassil ta’ servizzi bażiċi, jappoġġjaw l-edukazzjoni ta’ kwalità moderna, anke b’ħarsa lejn l-iżgurar tal-konnessjoni mal-ħtiġijiet tas-suq tax-xogħol, isaħħaħ il-ħiliet diġitali u l-litteranza tal-poplu,  it-taħriġ tekniku u vokazzjonali kif ukoll is-sistemi tal-kura tas-saħħa.

               L-UE u l-Eġittu ser jikkooperaw fis-settur tas-saħħa bil-ħsieb li titnaqqas il-pressjoni li l-COVID-19 qed tpoġġi fuq is-servizzi tas-saħħa, u fuq il-vaċċini wkoll bil-ħsieb li jappoġġaw l-ambizzjonijiet tal-Eġittu li jsir ċentru reġjonali għall-produzzjoni u l-esportazzjoni lejn l-Afrika u l-Lvant Nofsani. L-UE se taqsam l-esperjenza tagħha fl-istabbiliment ta’ kopertura tal-kura tas-saħħa inklussiva u servizzi ta’ kura tas-saħħa mtejbin.

               d) Enerġija, ambjent u azzjoni klimatika

               L-UE u l-Eġittu ser jikkooperaw fid-diversifikazzjoni tas-sorsi tal-enerġija u t-tranżizzjoni lejn ekonomija b’emissjonijiet baxxi, b’enfasi partikolari fuq sorsi ta’ enerġija rinnovabbli, azzjonijiet ta’ effiċjenza fl-enerġija, u bidla gradwali lejn modi ta’ trasport b’livell baxx ta’ karbonju u sostenibbli fuq l-art u fit-tbaħħir marittimu u l-avjazzjoni ċivili. L-UE, fuq talba tal-gvern Eġizzjan, se tappoġġa l-isforzi tal-Eġittu biex jaġġorna l-istrateġija integrata tal-enerġija tiegħu li għandha l-għan li tilħaq il-ħtiġijiet tal-iżvilupp sostenibbli tal-pajjiż u li tnaqqas l-emissjonijiet tal-gassijiet serra. It-tisħiħ tad-djalogu dwar l-enerġija u l-klima bejn l-UE u l-Eġittu ser jikkontribwixxi għall-identifikazzjoni ta’ oqsma ewlenin ta’ kooperazzjoni. Dan jista’ jinkludi l-appoġġ għall-isforzi tal-Eġittu biex isir ċentru tal-enerġija fir-reġjun b’enfasi fuq l-enerġija rinnovabbli, il-kooperazzjoni kontinwa fil-qafas tal-Forum tal-Gass tal-Lvant tal-Mediterran, u l-implimentazzjoni ta’ proġetti tal-enerġija ta’ benefiċċju reċiproku, inklużi proġetti ta’ interkonnessjoni bejn l-Eġittu u l-UE.

               L-UE u l-Eġittu ser jaħdmu wkoll flimkien fuq ir-riċerka konġunta, il-kondiviżjoni tal-esperjenza u l-aħjar prattika, it-trasferimenti tat-teknoloġija u l-promozzjoni tal-kooperazzjoni subreġjonali (intra-Mediterranja), b’kunsiderazzjoni xierqa għall-preservazzjoni tal-ekosistemi tal-baħar tal-Mediterran.

               L-UE u l-Eġittu ser isaħħu l-kooperazzjoni biex jippromwovu l-kunċett tal-ekoturiżmu, inkluż il-protezzjoni tal-bijodiversità fl-Eġittu, u fil-Baħar Mediterran, b’mod partikolari fil-ġestjoni tar-riżervi naturali u r-restawr tar-riżorsi naturali degradati.

               L-UE u l-Eġittu ser jikkooperaw fil-promozzjoni ta’ azzjoni dwar il-klima u l-ambjent biex jinkiseb żvilupp sostenibbli f’konformità mal-impenji tagħhom skont l-UNFCCC, il-Ftehim ta’ Pariġi u d-deċiżjonijiet dwar il-Klima ta’ Glasgow. L-UE ser tappoġġa l-implimentazzjoni tal-Kontributi Determinati fil-Livell Nazzjonali tal-Eġittu fl-oqsma tal-mitigazzjoni u l-adattament inkluż permezz tal-finanzjament għall-klima. Barra minn hekk, l-UE u l-Eġittu se jikkooperaw biex jiksbu l-għanijiet identifikati, fost l-oħrajn, fl-Aġenda 2030 tal-Iżvilupp u l-Qafas ta' Sendai għat-Tnaqqis tar-Riskju ta' Diżastri.

               L-UE ser tappoġġa l-isforzi tal-Eġittu fit-trawwim tat-tranżizzjoni ekoloġika tiegħu, il-ħolqien ta’ tkabbir u impjiegi ekoloġiċi, l-ottimizzazzjoni tal-potenzjal u l-użu tas-sorsi tal-enerġija tiegħu, id-diversifikazzjoni ulterjuri tat-taħlita tal-enerġija tiegħu permezz tal-enerġija rinnovabbli, u l-effiċjenza enerġetika, it-tisħiħ tal-governanza u l-istabbiliment ta’ perkorsi ta’ żvilupp favur l-ambjent.

               L-UE ser tappoġġa lill-Eġittu fil-promozzjoni ta’ finanzjament sostenibbli, inklużi bonds ekoloġiċi, fl-adozzjoni tal-istandards ta’ sostenibbiltà ambjentali fil-portafoll ta’ investiment domestiku tiegħu, kif ukoll fit-tisħiħ tal-kapaċitajiet tiegħu li jipproduċi u jesporta enerġija rinnovabbli fil-forma ta’ elettriku u idroġenu rinnovabbli b’mod partikolari.

               Fid-dawl tat-theddida kkawżata mill-iskarsezza tal-ilma fil-livelli nazzjonali u reġjonali, l-UE se tappoġġa lill-Eġittu fil-ġestjoni tar-riżorsi tal-ilma kif ukoll oqsma oħra ta’ interess komuni bħall-konservazzjoni tal-bijodiversità, is-sanità, il-ġestjoni tal-iskart solidu, inkluż it-tnaqqis ta’ sustanzi niġġiesa industrijali, il-ġestjoni tas-sustanzi kimiċi u tal-iskart tal-perikli, u l-ġlieda kontra d-deżertifikazzjoni u d-degradazzjoni tal-art. L-Eġittu u l-UE qegħdin ukoll jesploraw l-opportunitajiet previsti fl-Unjoni għall-Mediterran (UgħM) għall-kooperazzjoni dwar il-klima, l-ambjent u l-ekonomija blu

               L-UE u l-Eġittu se jsaħħu l-kooperazzjoni sabiex ikun hemm tranżizzjoni lejn sistemi tal-ikel sostenibbli, inkluża l-ġestjoni sostenibbli tal-agrikoltura, is-sajd, u l-preservazzjoni tal-fatturi ta’ produzzjoni naturali biex tissaħħaħ is-sigurtà tal-ikel.

               2. Sħab fil-Politika Barranija

               a) L-istabilizzazzjoni tal-viċinat komuni u lil hinn minnu

               Il-kunflitti mtawla fir-reġjun tal-Mediterran jikkostitwixxu ostaklu ewlieni għall-istabbiltà politika u l-iżvilupp sostenibbli. L-isforzi konġunti mill-UE u l-Eġittu għall-prevenzjoni u r-riżoluzzjoni tal-kunflitti, il-promozzjoni tal-kooperazzjoni fil-qasam tas-sigurtà, il-mitigazzjoni tal-konsegwenzi tal-kunflitti u l-indirizzar tal-kawżi ewlenin tagħhom huma prijoritajiet ewlenin sabiex in-nies jiġu protetti u jkunu jistgħu jirnexxu. Is-sħubija bejn l-UE u l-Eġittu hija importanti għall-istabbiltà u l-prosperità tal-Mediterran, il-Lvant Nofsani u l-Afrika u l-kooperazzjoni bejn l-UE u l-Eġittu ser tkompli timmira li tikkontribwixxi għar-riżoluzzjoni tal-konflitti, tibni l-paċi, tapprofondixxi l-integrazzjoni ekonomika reġjonali, u tindirizza l-isfidi politiċi u ekonomiċi f’dawn ir-reġjuni.

               Minħabba l-orjentazzjoni strateġika tas-sħubija, l-UE u l-Eġittu huma impenjati li jsaħħu l-kooperazzjoni fil-politika barranija fil-livelli bilaterali, reġjonali u internazzjonali, b’mod partikolari fil-fora tan-NU u multilaterali, inkluża l-Unjoni għall-Mediterran kif ukoll mal-Lega tal-Istati Għarab (LAS) u l-Unjoni Afrikana li l-Eġittu huwa membru tagħha. L-UE u l-Eġittu huma impenjati li jikkooperaw ukoll fil-qafas ta’ laqgħat Ministerjali annwali bejn l-UE u s-Sħab tan-Nofsinhar kif propost fil-Konklużjonijiet tal-Kunsill dwar Sħubija mġedda mal-Viċinat tan-Nofsinhar — Aġenda Ġdida għall-Mediterran. Il-prijoritajiet jinkludu sforzi mġedda biex jiġu appoġġati l-Iżraeljani u l-Palestinjani biex jilħqu soluzzjoni fil-Proċess ta’ Paċi fil-Lvant Nofsani (PPLN) li jibnu fuq ir-rwol ewlieni tal-UE u l-Eġittu f’dan il-kuntest. Fil-Lvant tal-Mediterran, l-Eġittu u l-UE u l-Istati Membri tagħha, fost l-oħrajn ser itejbu l-kooperazzjoni reġjonali f’konformità mad-dritt internazzjonali, inkluża l-Konvenzjoni tan-Nazzjonijiet Uniti dwar id-Dritt tal-Baħar (UNCLOS). L-Eġittu u l-UE ser jaħdmu b’mod konġunt fuq l-implimentazzjoni tar-riżoluzzjonijiet rilevanti tal-Kunsill tas-Sigurtà, b’mod partikolari dwar il-PPLN, il-Libja u s-Sirja. Barra minn hekk, l-Eġittu jospita ċ-Ċentru tal-Unjoni Afrikana għar-Rikostruzzjoni u l-Iżvilupp ta’ Wara l-Kunflitti u l-kwartieri ġenerali tal-LAS, li miegħu l-UE ser tkompli tapprofondixxi u twessa’ l-kooperazzjoni. Barra minn hekk, l-UE u l-Eġittu ser ifittxu kooperazzjoni akbar fl-isfera multilaterali u dwar sfidi reġjonali u internazzjonali ewlenin li jaffettwaw iż-żewġ naħat inkluża l-azzjoni klimatika.

               Fid-dawl tar-rwol ewlieni tal-Eġittu fl-iżvilupp globali u l-ambizzjonijiet ulterjuri tiegħu fih, wieħed mill-għanijiet tal-kooperazzjoni bejn l-UE u l-Eġittu ser ikun li titwessa’ s-sħubija bejn l-UE u l-Eġittu fir-reġjun usa’, inkluż fl-Afrika, f’oqsma ta’ interess reċiproku u permezz ta’ inizjattivi bħall-Forum Aswan għall-Paċi u l-Iżvilupp Sostenibbli. L-ilħuq ta’ ftehim internazzjonali malajr kemm jista’ jkun f’konformità mad-Dikjarazzjoni tal-Prinċipji u l-liġi internazzjonali tal-2015 dwar il-kwistjoni tad-Dam Etjopjana huwa prijorità ewlenija għall-UE u l-Eġittu sabiex tiġi protetta s-sigurtà tal-ilma tal-Eġittu, jiġu promossi l-paċi u l-istabbiltà fir-reġjun usa’. Ftehim internazzjonali bbażat fuq arranġament negozjat se jikkontribwixxi biex din it-tilwima tinbidel f’opportunità biex jiġu attirati investimenti barranin u tiżdied l-istabbiltà għall-pajjiżi tar-reġjun u miljuni ta’ nies. L-UE tinsab lesta li tappoġġa l-proċess immexxi mill-Unjoni Afrikana f’kooperazzjoni mas-sħab internazzjonali, inkluża l-UE, u li jkollha rwol aktar attiv, jekk ikun utli u mixtieq għall-partijiet kollha, billi tippreżenta l-esperjenza tagħha fil-ġestjoni tar-riżorsi kondiviżi tal-ilma skont id-dritt internazzjonali. Barra minn hekk, l-UE u l-Eġittu jappoġġaw proposti għall-iżvilupp ta’ kooperazzjoni interreġjonali, inkluża kooperazzjoni trilaterali fl-Afrika.

               b) Kooperazzjoni fil-ġestjoni tal-kriżijiet u r-rispons għalihom

               L-UE u l-Eġittu ser iżidu l-kooperazzjoni u l-konsultazzjonijiet u l-iskambju ta’ esperjenza fil-ġestjoni u l-prevenzjoni tal-kriżijiet, kemm bilateralment kif ukoll reġjonalment, inkluż permezz taċ-Ċentru Internazzjonali għall-Kajr għar-Riżoluzzjoni tal-Kunflitti, iż-Żamma tal-Paċi u l-Konsolidazzjoni tal-Paċi (CCCPA), biex jindirizzaw l-isfidi kumplessi għall-paċi, l-istabbiltà u l-iżvilupp li jirriżultaw mill-kunflitt, it-tibdil fil-klima, id-diżastri naturali u l-epidemiji, inkluż permezz tal-COVAX, fil-viċinat komuni tagħhom u lil hinn minnu. Il-ħidma fuq ir-reżiljenza u l-adattament għat-tibdil fil-klima ser tissaħħaħ, inkluż l-investiment f’miżuri preventivi u t-tisħiħ tal-kooperazzjoni dwar il-protezzjoni ċivili u l-ġestjoni tar-riskju ta’ diżastri.

                3. It-tisħiħ tal-istabbiltà

               L-UE u l-Eġittu jikkondividu l-objettiv ta’ stabbiltà fis-soċjetajiet u r-reġjun usa’ tagħhom. Id-drittijiet tal-bniedem, drittijiet ċivili, politiċi, ekonomiċi, soċjali,lavorattivi u kulturali, kif misjuba fid-dritt internazzjonali dwar id-drittijiet tal-bniedem, it-Trattat dwar l-Unjoni Ewropea, u l-Kostituzzjoni Eġizzjana huma essenzjali għall-istabbiltà taż-żewġ partijiet, u  huma valur komuni u l-ġebla tax-xewka ta’ stat demokratiku modern. L-Eġittu u l-UE jtennu l-impenn tagħhom li jkomplu jippromwovu d-demokrazija, il-libertajiet fundamentali u d-drittijiet tal-bniedem, l-ugwaljanza bejn is-sessi u l-opportunitajiet indaqs bħala drittijiet kostituzzjonali taċ-ċittadini kollha tagħhom, f’konformità mal-obbligi internazzjonali tagħhom bħala l-bażi għall-istabbiltà u s-sigurtà fit-tul. L-Eġittu ħa passi importanti billi neħħa l-Istat ta’ Emerġenza fl-2021 u ħareġ l-Istrateġija Nazzjonali dwar id-Drittijiet tal-Bniedem tal-Eġittu (2021–2026). L-istrateġija Nazzjonali, bl-erba’ oqsma ta’ prijorità tagħha, tafferma mill-ġdid l-objettiv nazzjonali tal-Eġittu li jwettaq id-drittijiet ċivili, politiċi, ekonomiċi, soċjali u kulturali kollha biex jikseb l-istabbiltà, il-progress u l-iżvilupp sostenibbli fil-pajjiż. F'dan il-kuntest, l-UE se tappoġġa lill-Eġittu biex isarraf dawn id-drittijiet u l-objettivi.

               a)Governanza tajba u stat modern u demokratiku

               L-Eġittu u l-UE huma impenjati li jiżguraw ir-responsabilizzazzjoni, l-istat tad-dritt, ir-rispett sħiħ tad-drittijiet tal-bniedem u l-libertajiet fundamentali u li jirrispondu għad-domandi taċ-ċittadini tagħhom. Dawn l-impenji jiggwidaw l-appoġġ ulterjuri tal-UE għall-isforzi tal-Eġittu lejn it-tisħiħ tal-kapaċità tal-istituzzjonijiet tal-istat għal riforma effettiva tas-settur pubbliku, li tavvanza l-kapaċità tal-istituzzjonijiet tal-infurzar tal-liġi fl-iżgurar tas-sigurtà għal kulħadd. F’konformità mad-dritt internazzjonali u l-aħjar prattiki, l-UE u l-Eġittu ser isaħħu l-kooperazzjoni fl-immodernizzar tas-settur tal-ġustizzja, u fil-bini tal-kapaċità, b’mod partikolari fl-applikazzjoni tat-teknoloġija moderna, il-ġlieda kontra l-korruzzjoni, il-frodi, il-ħasil tal-flus u l-indirizzar tal-irkupru ta’ rikavati minn reati. L-UE u l-Eġittu ser jikkunsidraw ukoll l-iżvilupp ta’ kooperazzjoni ġudizzjarja f’materji kriminali u ċivili u n-negozjar ta’ ftehimiet ta’ kooperazzjoni bejn l-Eġittu u l-aġenziji tal-infurzar tal-liġi tal-UE. L-UE u l-Eġittu se jikkooperaw ukoll biex jiżguraw livell għoli ta’ protezzjoni tad-data personali f’konformità mal-istandards internazzjonali tal-protezzjoni tad-data.

               Il-kooperazzjoni parlamentari bejn l-UE u l-Eġittu, inkluż permezz ta' skambji strutturati bejn il-kumitati u l-gruppi parlamentari, issaħħaħ il-koordinazzjoni u tippromwovi l-fehim reċiproku. L-UE se tappoġġa wkoll l-isforzi tal-Eġittu li jagħti s-setgħa lill-awtoritajiet lokali biex jippjanaw u jagħtu servizzi pubbliċi, kif ukoll biex jiżgura iktar l-ugwaljanza fl-opportunitajiet ekonomiċi, soċjali u politiċi u biex jippromwovi l-integrazzjoni soċjali għal kulħadd.

               b) Is-sigurtà u t-terroriżmu

               Is-sigurtà hija għan komuni. It-terroriżmu, u l-estremiżmu vjolenti li jwassal għat-terroriżmu, huma theddida għan-nisġa soċjali tan-nazzjonijiet fiż-żewġ naħat tal-Mediterran. Huma theddida maġġuri għas-sigurtà u l-benesseri taċ-ċittadini tagħna. Il-ġlieda kontra dan it-theddid tirrappreżenta għan komuni tal-UE u l-Eġittu li jistgħu jikkooperaw permezz ta’ approċċ komprensiv. Dan jindirizza l-kawżi ewlenin tat-terroriżmu b’rispett sħiħ għad-drittijiet tal-bniedem u l-libertajiet fundamentali, sabiex tiġi miġġielda u evitata b’suċċess ir-radikalizzazzjoni u jiġi promoss l-iżvilupp soċjoekonomiku. L-UE u l-Eġittu jaqblu dwar il-ħtieġa li jikkooperaw flimkien biex jappoġġaw id-djalogu bejn ir-reliġjonijiet, sabiex jikkonsolidaw il-prinċipji tal-fraternità tal-bniedem, jimmassimizzaw il-pedamenti komuni ta’ kultura ta’ paċi filwaqt li jirrifjutaw il-vjolenza fost in-nies, u jippromwovu t-tolleranza reliġjuża u jipproteġu l-libertà ta’ reliġjon jew twemmin. L-UE u l-Eġittu jibqgħu impenjati li jikkooperaw fil-ġlieda kontra l-estremiżmu u kull forma oħra ta' diskriminazzjoni, inkluża l-Iżlamofobija u l-ksenofobija.

               L-UE u l-Eġittu ser isaħħu l-kooperazzjoni operazzjonali f’oqsma relatati mas-sigurtà u l-ġlieda kontra t-terroriżmu, inkluż is-sigurtà tal-avjazzjoni u s-sigurtà protettiva kif ukoll il-kapaċità li jipprevjenu u jiġġieldu l-kriminalità organizzata transnazzjonali bħall-faċilitazzjoni ta’ immigrazzjoni illegali, it-traffikar tal-bnedmin inkluż it-traffikar tat-tfal, it-traffikar ta’ oġġetti kulturali u r-restituzzjoni ta’ proprjetajiet kulturali traffikati illegalment f’konformità mad-dritt internazzjonali, il-kummerċ illeċitu tad-drogi, il-finanzjament tat-terroriżmu u l-ħasil tal-flus.

               Iż-żewġ partijiet jaqblu li jsaħħu l-kooperazzjoni tagħhom fil-qasam tal-implimentazzjoni tal-Programm ta' Azzjoni tan-Nazzjonijiet Uniti għall-Ġlieda kontra l-Kummerċ Illeċitu tal-Armi Ħfief u ta' Kalibru Żgħir, inkluż permezz tal-iskambju tal-esperjenzi, it-taħriġ u attivitajiet oħra ta' bini ta' kapaċità.

               c) Il-migrazzjoni u l-mobilità

               L-UE u l-Eġittu jissottolinjaw l-importanza li jkomplu jaħdmu flimkien biex jindirizzaw b’mod konġunt b’mod effiċjenti u effettiv l-isfidi tal-migrazzjoni irregolari, kif ukoll l-aspetti l-oħra kollha tal-migrazzjoni u l-mobbiltà, inkluż il-migrazzjoni legali, f’konformità mal-kompetenzi tal-UE u tal-Istati Membri, permezz ta’ sħubiji komprensivi, imfassla apposta u ta’ benefiċċju reċiproku, u fl-ispirtu tad-dikjarazzjoni politika tas-Summit tal-Belt Valletta u l-Pjan ta’ Azzjoni Konġunt tal-Belt Valletta, kif ukoll b’kont meħud tal-Komunikazzjoni tal-Kummissjoni Ewropea dwar il-Patt il-Ġdid dwar il-Migrazzjoni u l-Ażil
                  6
               .

               L-UE ser tkompli tappoġġa l-isforzi tal-gvern Eġizzjan biex isaħħaħ il-qafas tiegħu ta’ governanza tal-migrazzjoni u l-asil u jimmobilizza l-finanzjament taħt l-istrumenti rilevanti b’mod f’waqtu. Filwaqt li tilqa’ u tibni fuq ir-riżultati pożittivi tal-Eġittu fit-trattament tal-flussi migratorji irregolari, l-UE ser tkompli tappoġġa l-isforzi tal-Eġittu biex jipprevjeni u jiġġieled kontra l-migrazzjoni irregolari, biex isaħħaħ il-ġestjoni tal-fruntieri kif ukoll biex jiġġieled it-traffikar u l-faċilitazzjoni ta’ dħul klandestin ta’ bnedmin, inkluż l-identifikazzjoni u l-assistenza lill-vittmi tat-traffikar.

               L-UE u l-Eġittu huma impenjati għall-protezzjoni tad-drittijiet tal-migranti, ta’ dawk li jfittxu l-asil u tar-refuġjati, b’rispett sħiħ tal-liġi dwar id-drittijiet tal-bniedem u l-liġi dwar ir-refuġjati. L-UE ser tfittex li tappoġġa u ssaħħaħ il-kapaċità Eġizzjana li tissalvagwardja dawn id-drittijiet, li tipprovdi protezzjoni, f’konformità mal-istandards internazzjonali, u aċċess għal servizzi bażiċi, bħas-saħħa u l-edukazzjoni, inkluż għar-refuġjati, il-migranti u l-persuni li jfittxu l-asil. L-UE ser tfittex li ssaħħaħ il-kooperazzjoni tagħha mal-Eġittu dwar ir-risistemazzjoni volontarja. L-UE u l-Eġittu ser irawmu u jiffaċilitaw il-kooperazzjoni dwar l-identifikazzjoni, ir-ritorn, inkluż dwar ir-ritorn volontarju assistit, ir-riammissjoni u r-riintegrazzjoni sostenibbli tal-migranti irregolari lejn il-pajjiż ta’ oriġini tagħhom. L-UE u l-Eġittu ser jesploraw oqsma ta’ kooperazzjoni dwar il-ġestjoni tal-fruntieri.

               Dan se jimxi id f’id mal-kooperazzjoni fl-indirizzar u l-ġlieda kontra l-kawżi fundamentali tal-migrazzjoni irregolari u l-ispostament sfurzat minn pajjiżi terzi, b’mod partikolari l-konflitti u l-instabbiltà, is-sottożvilupp, il-faqar u l-qgħad — kif ukoll il-ħidma biex jiġu eliminati l-impatti negattivi tat-tibdil fil-klima u n-nixfa. Dan se jkun ibbażat, fost l-oħrajn, fuq l-iżvilupp ta’ opportunitajiet soċjoekonomiċi, speċjalment perspettivi mtejba għaż-żgħażagħ, permezz ta’ inizjattivi għall-ħolqien tal-impjiegi fil-kuntest tal-irkupru mill-COVID-19.

               Il-mobbiltà ordnata, sikura, regolari u responsabbli tal-persuni, inkluż għal skopijiet edukattivi filwaqt li jiġi evitat l-eżodu ta’ mħuħ, tista’ tikkontribwixxi għall-iżvilupp ta’ ħiliet u għarfien li min-naħa tagħhom jistgħu jikkontribwixxu għall-iżvilupp tal-Eġittu. Din tista' twassal biex jinħolqu konnessjonijiet bejn forzi tax-xogħol b'ħiliet speċjalizzati fl-UE u l-Eġittu f’konformità mal-kompetenzi tal-UE u tal-Istati Membri kompetenti.

               III. Il-prinċipji ta' kooperazzjoni

               Il-promozzjoni tal-fattur uman u l-kuntatti bejn il-persuni se jsaħħu r-rabtiet, u b'hekk jikkonsolidaw is-sħubija, bejn l-UE u l-Eġittu. Ir-responsabbilizzazzjoni u r-responsabbiltà reċiproċi, lejn in-nies Ewropej u Eġizzjani huma aspett essenzjali tal-Prijoritajiet tas-Sħubija.

               Kwistjonijiet ta' interess komuni għandhom ukoll jiġu indirizzati permezz ta' kooperazzjoni reġjonali u sottoreġjonali (kooperazzjoni Nofsinhar-Nofsinhar) isħaħ. F'dan ir-rigward, l-UE u l-Eġittu se jaħdmu flimkien fil-qafas tal-UgħM u permezz tal-Fondazzjoni Anna Lindh, partikolarment dwar id-djalogu bejn il-kulturi.

               L-esperjenza turi li l-kultura tad-djalogu hija għodda siewja biex jiġi żviluppat ir-rispett reċiproku. L-approfondiment tad-djalogu dwar kwistjonijiet bħad-demokrazija, id-drittijiet tal-bniedem, l-iżvilupp soċjoekonomiku, il-kummerċ, l-investiment u kwistjonijiet reġjonali u internazzjonali ta’ interess komuni ser ikun essenzjali. Id-djalogu se jagħti wkoll il-mezzi biex is-sħubija tiġi sostanzjata u biex naraw il-qagħda tal-fond u l-kisbiet tagħha.

               Konformi mal-prijoritajiet tal-gvern Eġizzjan, enfasi fuq iż-żgħażagħ — li fuqhom tiddependi l-istabbiltà fit-tul tas-soċjetajiet tagħna — u fuq in-nisa  — essenzjali għall-progress fi kwalunkwe soċjetà — se tiġi integrata fil-Prijoritajiet tas-Sħubija. Wieħed mill-objettivi ewlenin huwa li dawn jiġu emanċipati u jiġu mgħammra bl-għodod legali u prattiċi biex ikunu jistgħu jaqdu r-rwol dovut tagħhom fis-soċjetà permezz tas-sehem attiv tagħhom fl-ekonomija u l-governanza ta' pajjiżhom. L-UE u l-Eġittu ser ikomplu jiskambjaw esperjenzi dwar il-ġlieda kontra d-diskriminazzjoni u l-vjolenza fil-konfront tan-nisa u l-promozzjoni tal-ugwaljanza bejn in-nisa u l-irġiel, kif ukoll fil-promozzjoni tal-inklużjoni u l-għoti ta' opportunitajiet għaż-żgħażagħ.

               L-UE u l-Eġittu jaqblu li s-soċjetà ċivili hija kontributur importanti u qawwi għall-implimentazzjoni tal-prijoritajiet tas-sħubija tagħhom u għall-governanza trasparenti u parteċipatorja, u li tista' tappoġġa l-proċess ta' żvilupp sostenibbli li għaddej bħalissa fl-Eġittu. Huma se jaħdmu mas-soċjetà ċivili biex jikkontribwixxu b'mod effettiv fil-proċess ta' żvilupp ekonomiku, politiku, u soċjali, f'konformità mal-Kostituzzjoni Eġizzjana u l-leġiżlazzjoni nazzjonali rispettiva.

               IV. Konklużjoni

               Fl-ispirtu ta’ sjieda konġunta, l-UE u l-Eġittu ddefinixxew b’mod konġunt dawn il-Prijoritajiet tas-Sħubija. F’korrelazzjoni mar-rieżami tal-Aġenda għall-Mediterran u tal-Konklużjonijiet tal-Kunsill, fl-2024 huwa previst rieżami ta’ nofs it-terminu, biex jiġi evalwat l-impatt tal-Prijoritajiet tas-Sħubija u, fejn meħtieġ, biex jiġu adattati. Il-Kumitat ta' Assoċjazzjoni u l-Kunsill ta' Assoċjazzjoni se jibqgħu l-korpi ewlenin li se jwettqu l-valutazzjoni kumplessiva tal-implimentazzjoni tal-Prijoritajiet tas-Sħubija fuq bażi annwali.

                     (1)

                        JOIN(2021) 2 finali

                     (2)

                        SWD(2021) 23 finali

                     (3)

                        https://ec.europa.eu/neighbourhood-enlargement/news_corner/news/new-agenda-mediterranean-council-approves-conclusions-renewed-partnership-southern_en

                     (4)

                     Ir-riżoluzzjoni tan-NU 70/1 Nittrasformaw id-dinja tagħna:

                      l-Aġenda tal-2030 għall-Iżvilupp Sostenibbli

                     (5)

                     https://www.consilium.europa.eu/media/47296/1011-12-20-euco-conclusions-en.pdf

                     (6)

                        COM(2020) 609 final


               IL-KUMMISSJONI EWROPEA
            Brussell, 17.2.2021
            COM(2021) 63 final
            2021/0033(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fir-raba’ laqgħa tal-Konferenza tal-Partijiet għall-Konvenzjoni ta’ Minamata dwar il-Merkurju b’rabta mal-adozzjoni ta’ deċiżjonijiet li jemendaw l-Annessi A u B ta’ dik il-Konvenzjoni dwar il-prodotti miżjudin bil-merkurju u l-proċessi tal-manifattura li fihom jintużaw il-merkurju jew il-komposti tal-merkurju, skont l-Artikolu 4, paragrafu 8 u l-Artikolu 5, paragrafu 10 ta’ dik il-Konvenzjoni

               MEMORANDUM TA’ SPJEGAZZJONI

               1.Il-kamp ta’ applikazzjoni tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni waqt ir-raba’ laqgħa tal-Konferenza tal-Partijiet għall-Konvenzjoni ta’ Minamata dwar il-Merkurju (“il-Ftehim”) b’rabta mal-adozzjoni prevista ta’ Deċiżjonijiet li jemendaw l-Annessi A u B ta’ dik il-Konvenzjoni. Dawn l-annessi jistabbilixxu listi ta’ prodotti miżjudin bil-merkurju u ta’ proċessi ta’ manifattura li jużaw il-merkurju jew l-komposti tal-merkurju (“proċessi tal-merkurju”), soġġetti jew għal dati ta’ eliminazzjoni gradwali jew għal dispożizzjonijiet li jirregolaw l-użu tal-merkurju
                  1
               .

               2.Il-kuntest tal-proposta

               2.1.Il-Konvenzjoni ta’ Minamata dwar il-Merkurju (“il-Ftehim”)

               Il-Ftehim huwa l-qafas legali internazzjonali ewlieni maħsub biex jipproteġi s-saħħa tal-bniedem u l-ambjent mill-emissjonijiet antropoġeniċi u mir-rilaxxi tal-merkurju u tal-komposti tal-merkurju fl-arja, fl-ilma u fuq l-art. Huwa jindirizza ċ-ċiklu sħiħ tal-ħajja tal-merkurju mill-estrazzjoni minerarja primarja tal-merkurju sar-rimi tal-iskart tal-merkurju.

               Daħal fis-seħħ fis-16 ta’ Awwissu 2017.

               L-Unjoni Ewropea (“l-Unjoni”) hija parti għall-Ftehim
                  2
               , bħalma huma ħafna mill-Istati Membri
                  3
               .

               Skont l-Artikolu 4, paragrafu 1 tal-Ftehim, il-prodotti miżjudin bil-merkurju elenkati fil-Parti I tal-Anness A (eż. ċerti lampi fluworexxenti kompatti) ma jistgħux jibqgħu jiġu mmanifatturati, importati u esportati wara d-dati ta’ eliminazzjoni gradwali speċifikati fih.

               Skont l-Artikolu 4, paragrafu 3, il-Partijiet għandhom jieħdu miżuri biex jirregolaw l-użu tal-merkurju fir-rigward tal-prodotti miżjudin bil-merkurju elenkati fil-Parti II tal-Anness A.

               Skont l-Artikolu 5, paragrafu 2, il-proċessi tal-merkurju elenkati fil-Parti I tal-Anness B (eż. il-produzzjoni tal-kloroalkali) iridu jieqfu jużaw il-merkurju jew il-komposti tal-merkurju sad-dati ta’ eliminazzjoni gradwali stabbiliti fih.

               Bis-saħħa tal-Artikolu 5, paragrafu 3, il-Partijiet għandhom jieħdu miżuri biex jirregolaw l-użu tal-merkurju fil-proċessi tal-merkurju elenkati fil-Parti II tal-Anness B, inkluż f’termini ta’ konverżjoni għal proċessi mingħajr merkurju, meta jkun ekonomikament u teknikament fattibbli.

               Skont l-Artikolu 4, paragrafi 4, 7, 8, u l-Artikolu 5, paragrafi 5, 9, 10, l-Annessi A u B għandhom jiġu rieżaminati sas-16 ta’ Awwissu 2022, filwaqt li jitqiesu l-proposti ta’ emenda tal-Partijiet
                  4
                u l-informazzjoni trażmessa dwar prodotti miżjudin bil-merkurju u alternattivi tekniċi u ekonomiċi mingħajr merkurju disponibbli, filwaqt li jitqiesu r-riskji u l-benefiċċji ambjentali u għas-saħħa tal-bniedem.

               L-Artikoli 26 u 27 jistabbilixxu r-regoli bażiċi dwar, fost l-oħrajn, is-sottomissjoni mill-Partijiet ta’ proposti għall-emendar tal-Annessi għall-Ftehim, kif ukoll għall-adozzjoni u d-dħul fis-seħħ tal-Annessi emendati. Il-proposti għall-emendar tal-Annessi jridu jiġu kkomunikati lill-Partijiet kollha mis-Segretarjat tal-Ftehim mill-inqas sitt xhur qabel il-Konferenza tal-Partijiet għall-Ftehim (“COP”) li fiha jiġu proposti għall-adozzjoni, jiġifieri f’dan il-każ mhux aktar tard mill-1 ta’ Mejju 2021. L-Annessi emendati proposti jiġu adottati skont ir-regoli tal-votazzjoni stabbiliti fl-Artikolu 26, il-paragrafu 3, u fid-Deċiżjoni MC-1/1 dwar ir-Regoli ta’ Proċedura adottati mill-COP fl-ewwel laqgħa tagħha (24-29 ta’ Settembru 2017)
                  5
               .

               L-emenda ta’ Anness tidħol fis-seħħ għall-Partijiet kollha sena wara li d-Depożitarju tal-Ftehim jikkomunika l-adozzjoni tagħha, ħlief għal dawk il-Partijiet li jkunu għamlu dikjarazzjoni rilevanti skont l-Artikolu 30, paragrafu 5. Peress li l-Unjoni ma għamlitx tali dikjarazzjoni, ir-regola ġenerali dwar id-dħul fis-seħħ ta’ Annessi emendati jew ġodda tapplika għaliha.

               2.2.Il-Konferenza tal-Partijiet (“COP”)

               Il-COP twettaq il-funzjonijiet assenjati lilha mill-Ftehim. Għal dak il-għan, hija għandha tikkunsidra u twettaq, inter alia, kwalunkwe azzjoni li tista’ tkun meħtieġa biex jintlaħqu l-objettivi tal-Ftehim, inkluż l-adozzjoni ta’ linji gwida rilevanti.

               Skont l-Artikolu 28 tal-Ftehim u d-Deċiżjoni MC-1/1 imsemmija hawn fuq, kull Parti għandha vot wieħed. Madankollu, l-Unjoni, bħala organizzazzjoni ta’ integrazzjoni reġjonali ekonomika, teżerċita d-dritt tagħha li tivvota, dwar materji fil-kompetenza tagħha, b’numru ta’ voti ugwali għan-numru tal-Istati Membri tagħha li huma partijiet għall-Ftehim. L-Unjoni ma għandhiex teżerċita d-dritt għall-vot tagħha jekk xi Stat Membru tagħha jeżerċita d-dritt għall-vot tiegħu, u viċe versa.

               2.3.L-atti previsti tal-Konferenza tal-Partijiet

               Il-COP, waqt it-tielet laqgħa tagħha (25-29 ta’ Novembru 2019), adottat id-Deċiżjoni MC-3/1
                  6
                li tistabbilixxi grupp ad hoc ta’ esperti tekniċi biex jipproċedu bid-diskussjonijiet dwar il-prodotti miżjudin bil-merkurju u l-proċessi tal-merkurju matul il-perjodu intersessjonali qabel ir-raba’ laqgħa tagħha (“COP4”). Il-mandat ta’ dan il-grupp appella b’mod partikolari għat-titjib u għall-organizzazzjoni tal-informazzjoni ppreżentata mill-Partijiet skont l-Artikolu 4, paragrafi 4 u 7, u l-Artikolu 5, paragrafi 4 u 9, tal-Ftehim, dwar id-disponibbiltà, il-fattibbiltà teknika u ekonomika, ir-riskji ambjentali u għas-saħħa u l-benefiċċji ta’ alternattivi mingħajr merkurju għal tali prodotti u proċessi.

               Fid-dawl tal-eżitu tal-ħidma esperta, il-COP4 hija mistennija tadotta deċiżjoni waħda jew aktar dwar din il-kwistjoni (l-atti previsti).

               L-atti previsti se jemendaw l-Anness A tal-Ftehim billi jikkomplementawh bi prodotti miżjudin bil-merkurju addizzjonali li għalihom hemm disponibbli alternattivi mingħajr merkurju ekonomikament u teknikament fattibbli li huma ta’ benefiċċju għas-saħħa tal-bniedem u għall-ambjent u li se jkunu soġġetti għal projbizzjoni tal-manifattura, tal-importazzjoni u tal-esportazzjoni f’dati ta’ eliminazzjoni gradwali speċifikati jew għal miżuri li jirregolaw l-użu tal-merkurju.

               L-atti previsti se jemendaw ukoll l-Anness B tal-Ftehim billi jikkomplementaw il-Parti I tiegħu mal-proċessi tal-merkurju li għalihom hemm disponibbli alternattivi mingħajr merkurju ekonomikament u teknikament fattibbli li huma ta’ benefiċċju għas-saħħa tal-bniedem u għall-ambjent u li għalhekk se jwaqqfu l-użu tal-merkurju sad-data tal-eliminazzjoni gradwali speċifikata.

               L-atti previsti se jemendaw il-Parti II tal-Anness B tal-Ftehim billi jsaħħu d-dispożizzjonijiet tiegħu li jirregolaw l-użu tal-merkurju għall-monomer tal-klorur tal-vinil (VCM), il-produzzjoni tas-sodju u tal-metilat tal-potassju jew tal-etilat (alkoħolati) u l-produzzjoni tal-poliuretan u/jew billi jżidu proċessi oħra tal-merkurju b’rekwiżiti tal-użu tal-merkurju assoċjati.

               3.Il-pożizzjoni li għandha tittieħed f’isem l-Unjoni

               L-objettiv tal-Unjoni huwa li sseħħ eliminazzjoni gradwali tal-merkurju fil-livell tal-Unjoni u f’dak globali, malajr u kompletament kemm jista’ jkun, fejn jeżistu alternattivi vijabbli.
                  7
                Il-kisba ta’ dan l-objettiv teħtieġ b’mod partikolari l-eliminazzjoni gradwali ta’ prodotti miżjudin bil-merkurju u l-konverżjoni tal-proċessi tal-merkurju għal proċessi mhux tal-merkurju, meta dan ikunu vijabbli, teknikament fattibbli u ta’ benefiċċju għas-saħħa tal-bniedem u l-ambjent.

               Il-progress fil-livell globali lejn dan l-objettiv jikkontribwixxi għall-ambizzjoni ta’ Tniġġis Żero għal ambjent ħieles mis-sustanzi tossiċi stabbiliti fil-Patt Ekoloġiku Ewropew
                  8
               . Dan ikun ukoll ta’ kontribut għall-implimentazzjoni tal-Istrateġija tal-UE dwar is-Sustanzi Kimiċi għas-Sostenibbiltà tal-2020
                  9
                li fiha l-Kummissjoni Ewropea impenjat ruħha li żżomm rwol ewlieni fil-livell internazzjonali fir-rigward tal-ġestjoni tajba tas-sustanzi kimiċi, inkluż billi tippromwovi l-istandards tal-UE globalment.

               Rieżami tal-Anness A tal-Ftehim li jistabbilixxi l-lista ta’ prodotti miżjudin bil-merkurju soġġetti għal projbizzjoni tal-manifattura, l-importazzjoni u l-esportazzjoni jew għal rekwiżiti dwar l-użu tal-merkurju.

               Il-pożizzjoni li għandha tittieħed f’isem l-Unjoni hija bbażata fuq l-elementi li ġejjin:

               L-Anness II tar-Regolament (UE) 2017/852 dwar il-Merkurju (“ir-Regolament dwar il-Merkurju”)
                  10
               , li ttraspona l-Anness A (Parti I) tal-Ftehim, għandu kamp ta’ applikazzjoni usa’ mill-Ftehim, peress li jkopri aktar prodotti miżjudin bil-merkurju (eż. batteriji ċellula buttuna).

               Is-sottomissjoni tal-Unjoni (Marzu 2020), mibgħuta skont id-Deċiżjoni MC-3/1
                  11
               , tidentifika għadd ta’ prodotti oħrajn miżjudin bil-merkurju li għalihom hemm disponibbli alternattivi mingħajr merkurju fattibbli u ta’ benefiċċju, inklużi prodotti li diġà huma pprojbiti milli jitqiegħdu fis-suq intern u jiġu importati
                  12
               /
                  13
               , eż. skont id-Direttiva 2011/65/UE (“RoHS”)
                  14
                u r-Regolament (KE) Nru 1907/2006 (“REACH”)
                  15
               , iżda li għadhom mhumiex soġġetti għal projbizzjoni fuq il-manifattura u l-esportazzjoni.

               Għaldaqstant, ir-rieżami fil-livell globali tal-Anness A tipprovdi diversi opportunitajiet biex jittejbu l-kundizzjonijiet ekwi madwar id-dinja u biex jitnaqqas aktar l-użu tal-merkurju u t-tniġġis assoċjat:

               (1)Biex jitnaqqas id-distakk bejn id-dritt eżistenti u aktar avvanzat tal-Unjoni, u l-Ftehim billi jiżdiedu, mal-Parti I tal-Anness A tiegħu, prodotti li huma diġà elenkati fl-Anness II tar-Regolament tal-Unjoni dwar il-Merkurju.

               (2)Biex fil-Parti I tal-Anness A tal-Ftehim jiżdiedu prodotti li għadhom mhumiex soġġetti għal projbizzjoni fuq il-manifattura u l-esportazzjoni skont ir-Regolament tal-Unjoni dwar il-Merkurju iżda li madankollu jew ma għadhomx permessi jitqiegħdu fis-suq tal-Unjoni jew huma soġġetti għal żviluppi leġiżlattivi kontinwi mmirati biex tkun stabbilita projbizzjoni simili fil-livell tal-Unjoni. Jekk il-Partijiet jagħżlu li jżidu prodott wieħed jew aktar fil-Parti II tal-Anness A tal-Ftehim, jiġifieri mingħajr dati speċifikati għall-eliminazzjoni gradwali tagħhom, l-Unjoni xorta waħda tqis tali għażla ta’ politika bħala opportunità biex jitnaqqas id-distakk bejn il-Ftehim u d-dritt tal-Unjoni, sakemm jiġu stabbiliti miżuri ċari li jirregolaw il-merkurju għal tali prodotti.

               Jekk dawn iż-żidiet jiġu maqbula bejn il-Partijiet fil-COP4 u jiġu appoġġati mill-Unjoni, il-Kummissjoni, f’konformità mal-Artikolu 20 tar-Regolament dwar il-Merkurju, tadotta Att Delegat bil-għan li tallinja l-Anness II tar-Regolament mal-Anness A emendat tal-Ftehim.

               Għalhekk, il-pożizzjoni li għandha tittieħed f’isem l-Unjoni fil-COP4 għandha tikkonsisti fl-appoġġ tal-adozzjoni ta’ atti mmirati biex jestendu l-kamp ta’ applikazzjoni tal-Anness A tal-Ftehim għall-prodotti miżjudin bil-merkurju li diġà huma pprojbiti milli jiġu mmanifatturati u nnegozjati skont l-Anness II tar-Regolament tal-Unjoni dwar il-Merkurju, jew li diġà huma pprojbiti milli jitqiegħdu fis-suq tal-Unjoni, jew huma soġġetti għal żviluppi leġiżlattivi kontinwi mmirati biex tkun stabbilita projbizzjoni simili fil-livell tal-Unjoni, u li jistgħu jiġu sostitwiti b’alternattivi mingħajr merkurju li wrew li huma ekonomikament u teknikament fattibbli kif ukoll ta’ benefiċċju mill-perspettiva ambjentali u tas-saħħa tal-bniedem.

               Rieżami tal-Anness B tal-Ftehim li jistabbilixxi l-lista ta’ proċessi tal-merkurju soġġetti għal data ta’ “eliminazzjoni gradwali” jew għal rekwiżiti dwar l-użu tal-merkurju.

               Il-pożizzjoni li għandha tittieħed f’isem l-Unjoni hija bbażata fuq l-elementi li ġejjin:

               Id-dritt tal-Unjoni, b’mod partikolari l-Artikolu 7, paragrafi 1 u 3, u l-Anness III tar-Regolament dwar il-Merkurju, ittraspona l-Artikolu 5, paragrafi 2 u 3, u l-Anness B tal-Ftehim, b’mod aktar strett.

               L-ewwel nett, filwaqt li l-Anness B tal-Ftehim ikopri ħames proċessi speċifiċi tal-merkurju (il-produzzjoni tal-kloroalkali, tal-aċetaldeid, tal-VCM, tal-alkoħolati u tal-poliuretan), l-Anness III tar-Regolament dwar il-Merkurju fih dispożizzjoni li tipprojbixxi, f’dati speċifikati ta’ eliminazzjoni gradwali, l-użu tal-merkurju jew komposti tal-merkurju fil-proċessi kollha tal-manifattura fl-Unjoni, jiġifieri meta jintuża bħala katalizzatur (l-1 ta’ Jannar 2018) jew bħala elettrodu (l-1 ta’ Jannar 2022). Għalhekk, il-kamp ta’ applikazzjoni ta’ din il-projbizzjoni huwa miftuħ skont id-dritt tal-Unjoni.

               It-tieni, għalkemm l-Anness III tar-Regolament dwar il-Merkurju jistabbilixxi diversi dati ta’ eliminazzjoni gradwali ta’ deroga għall-produzzjoni tal-VCM, tal-alkoħolati u tal-poliuretan, dawk id-dispożizzjonijiet huma aktar stretti meta mqabbla mal-Anness B tal-Ftehim: fil-fatt, ir-Regolament dwar il-Merkurju jipprojbixxi l-użu tal-merkurju bħala elettrodu għall-produzzjoni tal-kloralkali mill-11 ta’ Diċembru 2017, filwaqt li l-Ftehim jistabbilixxi l-2025 bħala data ta’ eliminazzjoni gradwali. Barra minn hekk, billi r-Regolament dwar il-Merkurju jipprojbixxi l-użu tal-merkurju bħala katalizzatur għall-produzzjoni tal-poliuretan mill-1 ta’ Jannar 2018, għall-produzzjoni tal-VCM mill-1 ta’ Jannar 2022 u bħala elettrodu għall-produzzjoni tal-alkoħolat mill-1 ta’ Jannar 2028, il-Ftehim jistabbilixxi biss restrizzjoni fuq l-użu tal-merkurju u jispeċifika li l-Partijiet jew “jimmiraw li” gradwalment ineħħu dan l-użu sas-16 ta’ Awwissu 2027 (poliuretan) jew ineħħu tali użu b’mod gradwali ħames snin wara li l-COP tkun iddeterminat li alternattivi mingħajr merkurju saru teknikament u ekonomikament fattibbli (VCM u alkoħolati). Ir-Regolament dwar il-Merkurju jispeċifika li l-kapaċitajiet tal-produzzjoni eżistenti tal-alkoħolati bil-merkurju użat bħala elettrodi ma għandhomx jiżdiedu qabel id-data ta’ eliminazzjoni gradwali (l-1 ta’ Jannar 2028), filwaqt li l-Ftehim ma jipprevedi l-ebda obbligu ta’ sospensjoni bħal dan għal kwalunkwe wieħed mit-tliet proċessi tal-merkurju (VCM, poliuretan u alkoħolati) u lanqas data ta’ eliminazzjoni gradwali vinkolanti.

               Bħar-rieżami tal-Anness A tal-Ftehim, ir-reviżjoni tal-Anness B tipprovdi diversi opportunitajiet biex jittejbu l-kundizzjonijiet ekwi madwar id-dinja u jitnaqqas l-użu industrijali tal-merkurju:

               (1)Biex jitnaqqas id-distakk bejn id-dritt tal-Unjoni eżistenti u aktar avvanzat u l-Ftehim billi jiżdiedu, mal-Anness B tal-Ftehim, dati ta’ eliminazzjoni gradwali għall-produzzjoni tal-VCM, l-alkoħolati u l-poliuretan bl-użu tal-merkurju, b’konsistenza mal-acquis tal-Unjoni u billi jitqiesu proċessi alternattivi eżistenti mingħajr merkurju teknikament u ekonomikament fattibbli, kif irrapportat fis-sottomissjoni tal-Unjoni ta’ Marzu 2020 skont id-Deċiżjoni MC-3/1.

               (2)Biex tiġi introdotta, fl-Anness B tal-Ftehim, dispożizzjoni ġenerali li tkopri l-proċessi tal-merkurju eżistenti kollha flimkien ma’ dati ta’ eliminazzjoni gradwali.

               (3)Biex tiġi introdotta, fl-Anness B tal-Ftehim, dispożizzjoni li tipprojbixxi kwalunkwe żieda fil-kapaċitajiet tal-produzzjoni tal-proċessi tal-merkurju sad-dati ta’ eliminazzjoni gradwali li għandhom jiġu stabbiliti mill-Partijiet.

               Għalhekk, il-pożizzjoni li għandha tittieħed f’isem l-Unjoni fil-COP4 għandha tikkonsisti fl-appoġġ tal-adozzjoni ta’ atti mmirati għall-introduzzjoni ta’ data ta’ eliminazzjoni gradwali għall-proċessi kollha tal-merkurju u biex jissaħħu d-dispożizzjonijiet li jirregolaw l-użu tal-merkurju billi jżidu, b’mod partikolari, id-dmir li ma jiżdidux il-kapaċitajiet tal-produzzjoni sad-data tal-eliminazzjoni gradwali rilevanti.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jirregola deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti ġuridiċi” jinkludi l-atti li għandhom effetti ġuridiċi skont ir-regoli tad-dritt internazzjonali li jirregola s-sede inkwistjoni. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  16
               .

               4.1.2.Applikazzjoni għal dan il-każ

               Il-COP hija korp stabbilit bi ftehim, jiġifieri l-Konvenzjoni ta’ Minamata dwar il-Merkurju.

               L-atti li l-COP hija mitluba tadotta jikkostitwixxu att li għandu effetti legali, minħabba li l-Partijiet għall-Ftehim ikollhom jieħdu miżuri biex jiżguraw li dawn jiġu implimentati u mħarsa.

               L-atti previsti la jissupplimentaw u lanqas jemendaw il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwarhom tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-atti previsti huma relatati mal-protezzjoni tal-ambjent u tas-saħħa tal-bniedem.

               Għalhekk, il-bażi ġuridika sostantiva għad-deċiżjoni proposta hija l-Artikolu 192(1) tat-TFUE.

               4.3.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikolu 192(1) tat-TFUE, flimkien mal-Artikolu 218(9) tat-TFUE.

               2021/0033 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fir-raba’ laqgħa tal-Konferenza tal-Partijiet għall-Konvenzjoni ta’ Minamata dwar il-Merkurju b’rabta mal-adozzjoni ta’ deċiżjonijiet li jemendaw l-Annessi A u B ta’ dik il-Konvenzjoni dwar il-prodotti miżjudin bil-merkurju u l-proċessi tal-manifattura li fihom jintużaw il-merkurju jew il-komposti tal-merkurju, skont l-Artikolu 4, paragrafu 8 u l-Artikolu 5, paragrafu 10 ta’ dik il-Konvenzjoni

               IL-KUNSILL TAL-UNJONI EWROPEA

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Konvenzjoni ta’ Minamata dwar il-Merkurju
                  17
                (“il-Ftehim”) ġiet konkluża mill-Unjoni permezz tad-Deċiżjoni tal-Kunsill (UE) 2017/939
                  18
                u daħlet fis-seħħ fis-16 ta’ Awwissu 2017.

               (2)Skont id-Deċiżjoni MC-1/1 dwar ir-Regoli ta’ Proċedura adottati mill-Konferenza tal-Partijiet tal-Ftehim fl-ewwel laqgħa tagħha, il-Partijiet għandhom jagħmlu kull sforz biex jilħqu ftehim b’kunsens dwar il-materji kollha ta’ sustanza.

               (3)Il-Konferenza tal-Partijiet għall-Ftehim, matul ir-raba’ laqgħa tagħha mill-1 sal-5 ta’ Novembru 2021, hija mistennija tadotta deċiżjoni waħda jew aktar (“id-Deċiżjonijiet proposti”) li temenda l-Anness A tal-Ftehim li fih il-lista ta’ prodotti miżjudin bil-merkurju li huma soġġetti għal projbizzjoni fuq il-manifattura, l-importazzjoni u l-esportazzjoni f’data speċifikata jew għal miżuri li jirregolaw il-merkurju, u/jew l-Anness B tal-Ftehim li fih lista ta’ proċessi tal-manifattura li jużaw il-merkurju jew komposti tal-merkurju (“proċessi tal-merkurju”) soġġetti għal obbligu li jitwaqqaf l-użu tal-merkurju f’data speċifika jew għal rekwiżiti li jirregolaw il-merkurju.

               (4)Id-Deċiżjonijiet proposti jestendu l-kamp ta’ applikazzjoni tal-Anness A tal-Ftehim għal aktar prodotti miżjudin bil-merkurju bid-dati ta’ eliminazzjoni gradwali assoċjati jew bil-miżuri li jirregolaw il-merkurju.

               (5) L-Anness II tar-Regolament (UE) 2017/852
                  19
                li jittrasponi l-Anness A tal-Ftehim fid-dritt tal-Unjoni diġà jkopri aktar prodotti miżjudin bil-merkurju u prodotti oħrajn miżjudin bil-merkurju li huma soġġetti jew għal projbizzjoni fuq it-tqegħid fis-suq intern skont il-leġiżlazzjoni tal-Unjoni jew għal żviluppi leġiżlattivi kontinwi fil-livell tal-Unjoni bil-għan li jilħqu tali projbizzjoni.

               (6)Id-Deċiżjonijiet proposti jwessgħu l-kamp ta’ applikazzjoni tal-Anness B tal-Ftehim billi jintroduċu dati ta’ eliminazzjoni gradwali għall-proċessi tal-merkurju li jkopri, u/jew billi jżidu aktar proċessi tal-merkurju flimkien ma’ dati ta’ eliminazzjoni gradwali u/jew billi jsaħħu r-rekwiżiti tiegħu ta’ regolamentazzjoni tal-merkurju għall-proċessi kkonċernati.

               (7) L-Anness III tar-Regolament (UE) 2017/852 li jittrasponi l-Anness B tal-Ftehim fid-dritt tal-Unjoni jkopri aktar proċessi tal-merkurju u jistabbilixxi dati ta’ eliminazzjoni gradwali għall-proċessi kollha kkonċernati.

               (8) Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Konferenza tal-Partijiet tal-Ftehim, billi dawn id-Deċiżjonijiet proposti, jekk jiġu approvati, se jkollhom effetti legali peress li l-Partijiet tal-Ftehim ikollhom jieħdu miżuri biex jimplimentawhom fil-livelli nazzjonali u/jew f’dak reġjonali.

               (9) L-Unjoni kkontribwiet b’mod sinifikanti fl-iżvilupp tad-dispożizzjonijiet tal-Ftehim dwar prodotti miżjudin bil-merkurju u proċessi tal-merkurju u fil-ħidma esperta intersessjonali mnedija bid-Deċiżjoni MC-3/1
                  20
                adottata mill-Konferenza tal-Partijiet tal-Ftehim waqt it-tielet laqgħa tagħha u li wasslet għad-Deċiżjonijiet proposti;

               (10)L-Unjoni jenħtieġ li tappoġġa l-adozzjoni ta’ Deċiżjonijiet mill-Konferenza tal-Partijiet għall-Ftehim li jippermettu t-tnaqqis tad-distakk bejn id-dritt tal-Unjoni u l-Ftehim u li jkunu mmirati biex jestendu l-kamp ta’ applikazzjoni tal-Ftehim għal prodotti miżjudin bil-merkurju li diġà huma pprojbiti milli jitqiegħdu fis-suq tal-Unjoni, jew huma soġġetti għal żviluppi leġiżlattivi kontinwi mmirati biex tkun stabbilita projbizzjoni simili fil-livell tal-Unjoni, b’konsistenza mal-objettiv tal-Unjoni biex gradwalment jitneħħa l-użu tal-merkurju u l-komposti tal-merkurju meta fattibbli;

               (11)L-Unjoni jenħtieġ li tappoġġa wkoll l-adozzjoni ta’ Deċiżjonijiet mill-Konferenza tal-Partijiet għall-Ftehim li jippermettu li jitnaqqas id-distakk bejn id-dritt tal-Unjoni u l-Ftehim billi jiġi żgurat li l-proċessi tal-merkurju diġà indirizzati skont ir-Regolament (UE) 2017/852 isiru soġġetti għal eliminazzjoni gradwali sa dati speċifikati jew għal rekwiżiti aktar stretti li jirregolaw l-użu tal-merkurju.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fir-raba’ laqgħa tal-Konferenza tal-Partijiet għall-Ftehim għandha tkun li tappoġġa (i) l-adozzjoni ta’ Deċiżjonijiet li jemendaw l-Annessi A u B tal-Ftehim li jnaqqsu d-distakk bejn id-dritt tal-Unjoni u l-Ftehim u (ii) l-adozzjoni ta’ Deċiżjonijiet li jemendaw l-Anness A li japplikaw projbizzjoni globali tal-manifattura u l-kummerċ fuq prodotti miżjudin bil-merkurju li diġà huma jew dalwaqt se jiġu pprojbiti milli jitqiegħdu fis-suq tal-Unjoni u billi jiġu stabbiliti dati ta’ eliminazzjoni gradwali jew rekwiżiti aktar stretti għall-proċessi tal-merkurju.

               Artikolu 2

               L-irfinar tal-pożizzjoni msemmija fl-Artikolu 1 jista’ jiġi maqbul, fid-dawl ta’ żviluppi fir-raba’ laqgħa tal-Konferenza tal-Partijiet għall-Ftehim, mir-rappreżentanti tal-Unjoni, f’konsultazzjoni mal-Istati Membri, matul laqgħat ta’ koordinazzjoni fuq il-post, mingħajr deċiżjoni ulterjuri tal-Kunsill.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                        Għall-Kunsill

                     Il-President

                     (1)

                        Għall-finijiet ta’ dan id-dokument, l-espressjoni “regolamentazzjoni tal-użu tal-merkurju” tkopri, ġenerikament, rekwiżiti bħal dawk stabbiliti fil-Partijiet II tal-Annessi A u B tal-Konvenzjoni ta’ Minamata dwar il-Merkurju.

                     (2)

                        Id-Deċiżjoni tal-Kunsill (UE) 2017/939 tal-11 ta’ Mejju 2017 dwar il-konklużjoni f’isem l-Unjoni Ewropea tal-Konvenzjoni ta’ Minamata dwar il-Merkurju (ĠU L 142, 2.6.2017, p. 4).

                     (3)

                        Fis-16 ta’ Novembru 2020, erbgħa u għoxrin Stat Membru kienu rratifikaw il-Konvenzjoni ta’ Minamata dwar il-Merkurju, jiġifieri l-Awstrija, il-Belġju, il-Bulgarija, il-Kroazja, Ċipru, ir-Repubblika Ċeka, id-Danimarka, l-Estonja, il-Finlandja, Franza, il-Ġermanja, il-Greċja, l-Ungerija, l-Irlanda, il-Latvja, il-Litwanja, il-Lussemburgu, Malta, in-Netherlands, il-Portugall, ir-Rumanija, is-Slovakkja, is-Slovenja u l-Iżvezja.

                     (4)

                        Għall-finijiet ta’ dan id-dokument, “Partijiet” tfisser il-Partijiet għall-Konvenzjoni dwar il-Merkurju.

                     (5)

                        Id-Deċiżjoni MC-1/1 Regoli ta’ proċedura, UNEP/MC/COP1/Diċ. 1, disponibbli minn:
                  http://www.mercuryconvention.org/Meetings/COP1/Decisions/tabid/8648/language/en-US/Default.aspx

                     (6)

                        Id-Deċiżjoni MC-3/1 Rieżami tal-annessi A u B, UNEP/MC/COP3/Diċ. 1, disponibbli minn:
                  http://www.mercuryconvention.org/Meetings/COP3/Decisions/tabid/8654/language/en-US/Default.aspx

                     (7)

                        Ara
                     l-Konklużjonijiet tal-Kunsill “Reviżjoni tal-Istrateġija Komunitarja dwar il-Merkurju”, 14 ta’ Marzu 2011

                     (8)

                        Il-Komunikazzjoni tal-Kummissjoni tal-11.12.219, Il-Patt Ekoloġiku Ewropew, COM(2019) 640 final.

                     (9)

                        Il-Komunikazzjoni tal-Kummissjoni “Strateġija dwar is-Sustanzi Kimiċi għas-Sostenibbiltà Lejn Ambjent Ħieles mit-Tossiċità” (COM(2020) 667 final, tal-14.10.2020.

                     (10)

                        Ir-Regolament (UE) 2017/852 tal-Parlament Ewropew u tal-Kunsill tas-17 ta’ Mejju 2017 dwar il-Merkurju, u li jħassar ir-Regolament (KE) Nru 1102/2008 (ĠU L 137, 24.05.2017, p. 1).

                     (11)

                        Sottomissjoni mill-UE dwar il-prodotti miżjudin bil-merkurju u l-proċessi tal-manifattura li jużaw il-merkurju jew il-komposti tal-merkurju (Marzu 2020), disponibbli minn:
                     http://www.mercuryconvention.org/Portals/11/documents/meetings/COP4/submissions/EU_AnnexAB.pdf

                     (12)

                        Il-kunċett ta’ “tqegħid fis-suq intern” jinkludi “importazzjoni” skont il-leġiżlazzjoni tal-UE li tirregola t-tqegħid fis-suq ta’ prodotti miżjudin bil-merkurju.

                     (13)

                        Il-lista sħiħa tal-liġi rilevanti tal-UE hija disponibbli fil-Valutazzjoni tal-Impatt tad-Dokument ta’ Ħidma tal-Persunal tal-Kummissjoni “Ratifika u Implimentazzjoni mill-UE tal-Konvenzjoni ta’ Minamata dwar il-Merkurju li takkumpanja d-dokument ta’ Proposta għal Regolament tal-Parlament Ewropew u tal-Kunsill dwar il-merkurju, u li jħassar ir-Regolament (KE) Nru 1102/2008” (SWD/2016/017 final, tat-2.2.2016).

                     (14)

                        Id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (ĠU L 174, 01.07.2011, p. 88).

                     (15)

                        Ir-Regolament Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396 30.12.2006, p. 1).

                     (16)

                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (17)

                        Kopja ċċertifikata tal-Konvenzjoni ta’ Minamata dwar il-Merkurju hija disponibbli minn:
                  https://treaties.un.org/doc/Treaties/2013/10/20131010%2011-16%20AM/CTC-XXVII-17.pdf

                     (18)

                        Id-Deċiżjoni tal-Kunsill (UE) 2017/939 tal-11 ta’ Mejju 2017 dwar il-konklużjoni f’isem l-Unjoni Ewropea tal-Konvenzjoni ta’ Minamata dwar il-Merkurju (ĠU L 142, 2.6.2017, p. 4).

                     (19)

                        Ir-Regolament (UE) 2017/852 tal-Parlament Ewropew u tal-Kunsill tas-17 ta’ Mejju 2017 dwar il-Merkurju, u li jħassar ir-Regolament (KE) Nru 1102/2008 (ĠU L 137, 24.05.2017, p. 1).

                     (20)

                        Id-Deċiżjoni MC-3/1 Rieżami tal-annessi A u B, UNEP/MC/COP3/Diċ. 1, disponibbli minn:
                  http://www.mercuryconvention.org/Meetings/COP3/Decisions/tabid/8654/language/en-US/Default.aspx
                  £